הוועדה לענייני ביקורת המדינה, כנסת 19, פרוטוקול מספר 103, 2014-03-18 09:00

אמנון כהן: שלום לכולם.

אמנון כהן: אני פותח את הדיון של הוועדה לענייני ביקורת המדינה.

אמנון כהן: על סדר היום הטיפול בפינוי כפר שלם, דוח מבקר המדינה 59ב', עמוד 281, והישיבה היא ישיבת מעקב.

אמנון כהן: הוועדה קיימה מספר דיונים בנושא של פינוי כפר שלם.

אמנון כהן: לפני מספר שנים פורסם דוח קשה מאוד של משרד מבקר המדינה ואנחנו מודים למבקר המדינה ולמשרדו על הכנת הדוח.

אמנון כהן: למרות שעברו כבר מספר שנים מאז פורסם הדוח ומאז הוועדה קיימה את דיוניה בנושא, הממשלה התחילה לנוע אבל תוצאות אנחנו עדיין לא רואים.

אמנון כהן: בישיבת הוועדה היום נרצה לקבל עדכונים מכל הגורמים.

אמנון כהן: אני אעבור על סיכום הדיון האחרון וכמו כן נקבל תשובות ממשרדי הממשלה הרלוונטיים.

אמנון כהן: הדיון האחרון של הוועדה לענייני ביקורת המדינה התקיים ב-29 בדצמבר 2013 ובסיכום נאמר שהוועדה מודה למשרדי הממשלה שפעלו באופן חיובי אבל טרם התגבש משהו וכי היא מודה גם לעיריית תל אביב-יפו ולעומד בראשה מה רון חולדאי אותו מייצג כאן כבוד המנכ"ל על כך שיש לו נכונות לפתור את הבעיה.

אמנון כהן: באותו סיכום ישיבה הוועדה הודתה לגברת רחל תורג'מן, לשעבר יושבת ראש חברת חלמיש, שמקובלת על כל הצדדים המעורבים בנושא וביקשה ממנה להמשיך לעקוב אחר פתרון הבעיה ולהציג בפני הוועדה נייר עמדה מקובל.

אמנון כהן: היום נשמע דיווחים על כך.

אמנון כהן: הוועדה ביקשה מרשות מקרקעי ישראל לצרף לדיוניה את הגברת תורג'מן לישיבות ועדת המשנה בה יושב הראש הוא מנכ"ל המשרד מר בן אליהו עליו המדינה הטילה לטפל בנושא הזה.

אמנון כהן: הבנתי שהגברת תורג'מן לא זומנה והיום נשמע למה.

אמנון כהן: היא עושה זאת בהתנדבות, היא בקיאה בנושא ומקובלת על כל הצדדים ולכן ביקשנו לצרף אותה לוועדה כדי שתהווה גשר בין התושבים, בין משרדי הממשלה ובין העירייה, דבר אותו עשתה בזמנו בהתנדבות.

אמנון כהן: אמרנו שוועדת המשנה בראשות בן אליהו תיידע – ואכן היום יידעו אותנו – לגבי תוצאות הדיון שאמור היה להתקיים במהלך חודש ינואר 2014.

אמנון כהן: משרד השיכון, היה לכם דיון?

<חלי קונטנטה: היה דיון ב-9 במרץ.

<חלי קונטנטה: ב-16 בינואר התקיימה פגישה במרחב תל אביב.

אמנון כהן: באותו סיכום ישיבה נאמר שהוועדה דורשת מרשות החברות הממשלתיות לדעת אם יוחלט על פירוט חברת חלמיש.

אמנון כהן: הוועדה סברה שהפתרון הוא אימוץ הקריטריונים של 1996 בהתאמה המחויבת ואנחנו נבקש שתעדכנו אותנו אם זה הכיוון.

אמנון כהן: עוד נאמר כי חברי הכנסת ימשיכו לקדם את הצעות החוק כקטליזטור לפתרון הבעיה.

אמנון כהן: הצעות החוק, כפי שידוע לי, עברו רק כהצגת הנושא במליאת הכנסת ועדיין לא הוצבעו.

אמנון כהן: אם נראה שברמת הדיבורים כאן לא זז דבר, אולי כדאי יהיה להעלות את הצעות החוק ולהצביע עליהן לפחות בקריאה טרומית כדי לומר אמירה לממשלה.

אמנון כהן: בדיון עלו נושאים של התנהלות חלמיש והתנהלות החברות הממשלתיות מול חברת חלמיש.

אמנון כהן: עלה כל הנושא של רואה החשבון והועלו טיעונים גם על ידי התושבים שאמרו שלמעשה הגוף החיצוני קיבל כעשרה מיליון שקלים ואנחנו אמרנו שהנושא הזה צריך להיבדק על ידי משרד מבקר המדינה.

אמנון כהן: בדיון הקודם גם עלו שני נושאים לגבי דוחות שביקשה רשות החברות הממשלתיות, דוח יהודה בר-לב ודוח עורך דין שניט.

אמנון כהן: הוועדה חשבה שאם לדוח יש מה לומר ראוי שוועדת הביקורת תדון בו.

אמנון כהן: כתבנו מכתב למנכ"ל רשות החברות הממשלתיות והתשובה שקיבלנו אמרה שהנושא בבדיקה.

אמנון כהן: אנחנו שאלנו למה אי אפשר לקבל ובתשובה לכך נאמר לנו שדירקטוריון חברת חלמיש עדיין לא דן בזה ולכן אי אפשר להעביר אלינו.

אמנון כהן: בדיון הקודם שאלנו למה לא התקיים דיון בנושא של דוח בר-לב ודוח שניט, כי אולי אם היו מקיימים דיון היו יכולים להתקדם וגם אנחנו כוועדה יכולנו לעשות דבר מה.

אמנון כהן: אתם אמרתם לי ששמתם את זה על סדר היום ולפני הדיון קיבלתם מכתב מרשות החברות הממשלתיות ובו דרישה לא לדון בנושא.

אמנון כהן: כבוד המבקר, אמרו לי שזה על שולחנך ואתה בודק את הנושא.

אמנון כהן: אנחנו מבקשים לדעת היכן עומדת הבדיקה בהתנהלות חברת חלמיש מול חברות ממשלתיות.

אמנון כהן: יש כאן טיעונים קשים כאילו יש איזשהו קשר בין חברות ממשלתיות או נציג החברות הממשלתיות לבין אותו עורך דין או מפרק.

אמנון כהן: אנחנו כמובן לא בוחנים כליות ולב, ונמצא כאן משרד מבקר המדינה בפניו העלינו את הסוגיה.

אמנון כהן: אנחנו באמת מוטרדים בנושאים האלה ולא רוצים שחס וחלילה זה ישליך על תושבי כפר שלם ובגלל זה כל הנושא יתעכב.

אמנון כהן: לי חשוב למצוא את הפתרון לכפר שלם ובוודאי בכל הקשור לנושא של הסדרה, לחלמיש, לרשות החברות הממשלתיות כי אנחנו רוצים שיהיה תהליך תקין.

אמנון כהן: בשלב הזה אולי מבקר המדינה ירצה להתייחס, מה גם שהנושא הרגיש הזה קרוב ללבו ואכן הוא בירך אותנו על ששמנו אותו על סדר היום.

אמנון כהן: אנחנו מכריזים כאן בפני הציבור ובפני התושבים שאנחנו נקיים דיוני מעקב ועד שלא תיכנסו לבתים שלכם לא נעזוב את הנושא.

אמנון כהן: לא נעזוב את הנושא עד שלא יהיה פתרון לאוכלוסייה הזאת.

<נעמי טל: אני מודיעה כאן קבל עם ועדה שאם אני לא אקבל פתרון חד משמעי לגבי הדיור שלי ממנו אני מאוד לא רוצה לצאת, שני הבנים שלי שהם בסיירות מובחרות יצאו מהצבא ונצא מהמדינה.

<נעמי טל: גורמים לנו עוולות כל יום.

<נעמי טל: מביאים לנו צווי פינוי וצווי הריסה.

<נעמי טל: לא עוד.

<נעמי טל: אני מודיעה כאן לפני כולם שהבנים שלי לא ייתנו את הדם שלהם.

<נעמי טל: נגמר.

<נעמי טל: גמרנו.

<נעמי טל: הפשע של שבעה וחצי מיליארד שקלים על חשבוני ועל חשבון כל התושבים.

<נעמי טל: די.

<נעמי טל: נמאס לי מהדבר הזה.

<נעמי טל: נמאסו עלי העוולות האלה.

<נעמי טל: בושה.

<נעמי טל: אתם חיים על חשבון העניים, על חשבון התושבים שעובדים מבוקר עד לילה כדי לפרנס את הבנים החיילים שלנו.

<נעמי טל: בושה וחרפה.

אמנון כהן: תודה.

אמנון כהן: שמענו זעקות מתוך הלב ואנחנו מזדהים אתכם.

אמנון כהן: נעמי, אני מכבד אותך, אבל בואי נקיים דיון.

אמנון כהן: אמרת מה שיש לך לומר, ואני מזדהה אתך, אבל בשלב הזה אנחנו רוצים ללמוד את הסוגיה, לקדם ולראות איך אפשר לפתור את הבעיה.

אמנון כהן: כבוד המבקר, בבקשה.

<מבקר המדינה יוסף שפירא: בוקר טוב, תודה ליושב ראש.

<מבקר המדינה יוסף שפירא: בוקר טוב לכולם ולחברי הכנסת הנכבדים שמקפידים לבוא לישיבות הוועדה.

<מבקר המדינה יוסף שפירא: הנושא הזה, כפי שאמר היושב ראש, אכן חשוב ביותר ואני התייחסתי אליו מהיום הראשון עת הצהרתי אמונים בכנסת.

<מבקר המדינה יוסף שפירא: אני חוזר ואומר את אותם מלים גם היום, את התושבים שלא קיבלו פתרון הולם, נקרא לזה כך בשפה עדינה, לא מעניינות ועדות ולא מעניינים פירוקים אלא מעניין אותם לקבל את זה היום באיחור רב אבל באופן מידי.

<מבקר המדינה יוסף שפירא: אני מבין במיוחד אותך נעמי.

<מבקר המדינה יוסף שפירא: לכן אני חושב שהדיון הזה הוא מאוד חשוב ולכן גם נעניתי לבקשתו של היושב ראש והאצנו תהליכים.

<מבקר המדינה יוסף שפירא: הטיפול בנושא הזה היה במקורו בחטיבה שמר שמואל גולן עומד בראשה וליאורה שמעוני שנמצאת כאן.

<מבקר המדינה יוסף שפירא: בנוסף לזה גם התבקשנו, כדי לזרז את הבדיקות שאנחנו עושים, לתגבר את החטיבה הזאת ביחידה שנקראת חטיבה לתפקידים מיוחדים ורחל דולן שנמצאת כאן תוכל לספר מה נעשה בתקופה האחרונה וזאת כדי באמת לפתור את הבעיה כאן, עכשיו ומהר.

<מבקר המדינה יוסף שפירא: עדכונים על כך ייתן שמואל.

<שמואל גולן: אדוני היושב ראש, חברי הכנסת.

<שמואל גולן: כפי שדיווחתי בפעם הקודמת אנחנו נכנסנו לביקורת על כל סוגיית חברת חלמיש ובין היתר אנחנו גם כמובן בודקים מה נעשה עם ביקורת שפרסמנו לפני ארבע-חמש שנים בהקשר לכפר שלם.

<שמואל גולן: בביקורת הזאת אנחנו עושים הפרדה מוחלטת בין התהליך שצריך להמשיך ולהתבצע כלפי התושבים.

<שמואל גולן: התהליך הזה, אנחנו לא מונעים אותו ואנחנו לא אומרים שיעצרו אותו.

<שמואל גולן: התהליך הזה של הסכמים שצריכים להתקיים או הדיונים שצריכים להתקיים בין התושבים לבין מי שמנהל את המשא ומתן אתם, התהליך הזה צריך להימשך.

<שמואל גולן: במקביל אנחנו בודקים את כל ההתנהלות של חברת חלמיש בכל המרכיבים, כולל הדברים שאתה הזכרת כאן, הדוחות שנעשו שם ונושאים נוספים.

<שמואל גולן: אנחנו דיברנו עם כל צד ויש כאן כל מיני אינטרסים שהוצגו לנו.

<מנחם לייבה: למרות שסוכם בישיבה הקודמת, אני חושבת שלא פנו לוועד כפר שלם ולא הופענו בפניכם.

<שמואל גולן: עוד לא הגענו לכפר שלם.

<שמואל גולן: בינתיים כבר דיברנו עם הגברת תורג'מן, דיברנו עם רשות החברות, דיברנו עם מקומות אחרים והלכנו לראות.

<שמואל גולן: אלה שעשו את הדוחות שהיושב ראש הזכיר, הלכנו להוציא משם את המידע ולשוחח אתם.

<שמואל גולן: אנחנו נמצאים בביקורת עכשיו שעוד לא סיימנו אותה.

<מנחם לייבה: בדוח הביקורת הקודם שהיה ב-2007 יש את ועד כפר שלם ששיתף פעולה באופן מלא עם מבקר המדינה.

<שמואל גולן: ברור לנו שגם הפעם תשתפו פעולה.

<שמואל גולן: אין לנו שום טענה כנגד אף אחד ואנחנו לא טוענים שמישהו לא משתף פעולה.

<שמואל גולן: תנו לנו בבקשה לסיים את העבודה.

<שמואל גולן: אנחנו נסיים אותה ונציג לכם אותה.

<שמואל גולן: האמינו לנו, כמו שאנחנו עושים עם כל דבר ללא משוא פנים, ללא הצגת אינטרס כזה או אחר, אנחנו בסופו של דבר נוציא דוח.

<שמואל גולן: בלי שום קשר לעניין, כפי שנאמר כבר בדוח הקודם, צריך לפתור את בעיית התושבים של כפר שלם.

אמנון כהן: משרד השיכון, בבקשה.

אמנון כהן: תעדכנו את הוועדה לגבי ועדת המשנה, מה דובר ומה סוכם בינואר ואמרת שגם במרץ היה עוד דיון.

אמנון כהן: תאמרו היכן זה עומד, מה התהליך, מתי זה עובר לאחריות של עיריית תל אביב כפי שאמרתם וגם לגבי קריטריונים שאמרתם שתגבשו נוסחה מתאימה להיום.

אמנון כהן: תציגי את עצמך.

<חלי קונטנטה: מנהלת מרחב עסקי תל אביב, רשות מקרקעי ישראל.

<חלי קונטנטה: ועדת המשנה התכנסה ב-9 במרץ ודנה בנושא והחליטה שיוקם צוות בהרכב של נציג משרד ראש הממשלה, משרד המשפטים, משרד הבינוי והשיכון ומשרד האוצר כאשר אותו צוות ייפגש עם נציגי עיריית תל אביב במגמה להבין את העירייה בכל הנוגע לסוגיית כפר שלם.

אמנון כהן: הם עדיין לא מבינים?

אמנון כהן: הוועדה עוד לא מבינה מה רוצה העירייה?

<חלי קונטנטה: עדיין לא.

מיקי רוזנטל: אנחנו מתקשים להבין את התשובה הזאת.

מיקי רוזנטל: המבקר כבר דן פעמיים בעניין.

מיקי רוזנטל: צריך להמציא פתרונות מצד אחד לתושבים ולסיים את העניין.

מיקי רוזנטל: למה צריך עכשיו להקים עוד ועדה?

מיקי רוזנטל: אני פשוט משתומם נוכח התשובה הזאת.

<חלי קונטנטה: בעיקרון התגבש איזשהו מתווה לסיום החזקות המדינה בחברות המשותפות של עיריית תל אביב.

<חלי קונטנטה: במסגרת ההסדר, המתווה הכולל, בין יתר שלוש החברות יש גם את חברת חלמיש ואת מתחם כפר שלם.

אמנון כהן: הם רוצים לפתור את המכלול של חברות משותפות שיש בין המדינה לבין העירייה.

מיקי רוזנטל: את זה אני מבין אבל זאת תמיד הייתה בעיה.

<אהרן מדואל: השאלה היא גם למה המינהל שוב חוזר על הטעות היסודית שלו.

<אהרן מדואל: ועדת המשנה, עת היא הוקמה, ועד כפר שלם הופיע בפניה ונתן לה מסמכים עבי כרס.

<אהרן מדואל: מדוע כאשר אתם מקימים צוות מצומצם לסוגיה, אתם שוב מתעלמים מהתושבים כאילו הם לא בתמונה?

אמנון כהן: הם עוד לא הגיעו אליכם.

<אהרן מדואל: אף אחד לא מגיע אלינו.

<אהרן מדואל: אנחנו נמצאים במקום ולא מגיעים אלינו.

מיקי רוזנטל: אני מחדד את השאלה.

מיקי רוזנטל: יש מספר סוגיות שעומדות כרגע בין הממשלה לבין עיריית תל אביב ואני מבין את זה.

מיקי רוזנטל: אבל האם יכול להיות שזה שוב יבוא על גבם של התושבים שיושבים ומחכים לפתרון כל כך הרבה שנים ועכשיו אתם תקימו עוד ועדה וזה יימשך עוד שנים.

מיקי רוזנטל: למה לא לבודד את הבעיה הספציפית הזאת ולסיים את העניין הזה אחת ולתמיד?

מיקי רוזנטל: כולם מסכימים שיש צורך בפתרון.

מיקי רוזנטל: אני מציע עכשיו שנדחה את זה.

אמנון כהן: אני רוצה להבין.

אמנון כהן: אתם כורכים את כל הנושאים של החברות?

<שמואל גולן: כל שלוש החברות שרוצים להעביר.

אמנון כהן: זה שעיריית תל אביב צריכה להסכים וכדי שהיא תסכים היא צריכה לקבל את הכול.

<נעמי טל: היא מסכימה לקבל הרבה כסף.

אמנון כהן: את מפריעה לי.

אמנון כהן: אם תפריעי שוב, אני אוציא אותך.

אמנון כהן: אם מישהו יפריע, אני אוציא.

אמנון כהן: אני רוצה שהדיון יתנהל נכון, ואם אתם לא רוצים, נסגור את הדיון, נלך הביתה ותצעקו בחוץ.

אמנון כהן: המנכ"ל דיבר אתי בטלפון ואמר שיש איזשהו כיוון.

אמנון כהן: מה הכיוון?

אמנון כהן: אם את לא יודעת לתת תשובה, אנחנו נזמין את המנכ"ל שישיב לנו.

אמנון כהן: מה הכיוון?

אמנון כהן: עוד פעם תקום ועדה, צוות, תביאו את העמדות שלכם לעירייה וכך תעבור עוד חצי שנה ואחר כך נשב ונכין?

אמנון כהן: מה הקריטריונים?

אמנון כהן: איך התושבים יקבלו פיצויים?

<חלי קונטנטה: בהתאם לקריטריונים שייקבעו.

אמנון כהן: מי יקבע?

<חלי קונטנטה: בשיתוף עם עיריית תל אביב וועדת המשנה שתדון בקריטריונים.

אמנון כהן: בחנתם את הקריטריונים של 1996?

<חלי קונטנטה: הקריטריונים עדיין לא נבחנו בוועדת המשנה.

אמנון כהן: מה הבעיה?

אמנון כהן: אנחנו צריכים להתקדם עם הדברים האלה.

אמנון כהן: במקביל אפשר לעשות דברים, אבל למה צריך לחכות עד שזה יביא וההוא יביא?

<חלי קונטנטה: ועדת המשנה שקיבלה את ההחלטה ראתה לנכון שיוקם צוות שיהיה מורכב מכל משרדי הממשלה האחראים לנושא.

אמנון כהן: זה בסדר.

אמנון כהן: מה הלאה?

<חלי קונטנטה: על מנת לגבש איזושהי הסכמה מול עיריית תל אביב ולחבור יחד כמודל משותף לעניין של החזקות העירייה.

אמנון כהן: מנכ"ל העירייה, איפה זה עומד? אני כבר התבלבלתי.

שמעון אוחיון: הבהרה.

שמעון אוחיון: לא קיבלתם מנדט להתייחס לנושא של כפר שלם ספציפית, אלא רק מול החברות והעירייה?

שמעון אוחיון: לא הייתה בקשה להתייחסות ספציפית לכיוון פתרון הבעיה של כפר שלם?

שמעון אוחיון: אני רואה שאתם מתעסקים עם המכלול כולו וגיבוש הקריטריונים אבל יש כאן איזושהי בעיה בוערת.

<ריסה אלום רימון: יש שני מהלכים מקבילים.

שמעון אוחיון: אנחנו לא שומעים על המהלך המקביל.

<ריסה אלום רימון: יש שני מהלכים מקבילים, מהלך שהתחיל ב-2010 עת המועצה מינתה את ועדת המשנה לבחון את הקריטריונים של 1996 ובמהלך הזה התקבלה החלטה ב-9 במרץ שהצוות ישב מול עיריית תל אביב, לאחר שב-16 בינואר הוצג מודל בפני העירייה ואני מניחה שמנכ"ל העירייה יוכל לפרט בעניין.

<ריסה אלום רימון: המהלך של רשות החברות הוא התחיל אחרי 2010 והוא מדבר על מכלול של ארבע חברות ממשלתיות תל-אביביות לגבי הפרדה של החזקות.

<ריסה אלום רימון: למיטב הבנתי המהלך נעשה במקביל וקורה במקביל.

<ריסה אלום רימון: לגבי הקריטריונים, שזה הנושא, כמו שאמרתי, ב-9 במרץ הוחלט לשבת עם העירייה.

אמנון כהן: העירייה אומרת שהיא גוף מבצע.

אמנון כהן: היא אומרת שייתנו לה קריטריונים והיא תבצע.

מיקי רוזנטל: זה מה שהיה בדיון הקודם.

מיקי רוזנטל: העירייה אמרה שהיא רוצה לעשות.

אמנון כהן: המנכ"ל, מה אתה אומר?

<מנחם לייבה: אני חושב שיש כאן בלבול וחבר הכנסת רוזנטל התחיל לגעת בו.

<מנחם לייבה: חברת חלמיש עובדת מטעם המדינה נכון לרגע זה.

<מנחם לייבה: אדמות מדינה הועברו לחלמיש לצורך ניהול והתחדשות עירונית כפי שחלמיש בשם המדינה אמורה לעשות.

<מנחם לייבה: העירייה, למרות הבעלות של חמישים אחוזים חלמיש, בעניין הזה כמובן שיש לנו את האחריות כי אנחנו רוצים שבעיית כפר שלם תיפתר, אבל הסמכות נמצאת בידי המדינה.

<מנחם לייבה: עושים סלט ירקות מהסיפור הזה של הפרדת אחזקות.

<מנחם לייבה: הפרדת אחזקות ברמה העקרונית אינה קשורה לסיפור של כפר שלם.

<מנחם לייבה: היא לא קשורה.

<מנחם לייבה: אני אומר יותר מזה.

<מנחם לייבה: אם הסיפור הזה של הפרדת אחזקות בסוף הוא סיפור של כפר שלם, אנחנו לא רוצים הפרדת אחזקות.

<מנחם לייבה: אנחנו יכולים לחיות עם שותפות עם המדינה ואין לנו בעיה עם העניין הזה.

<מנחם לייבה: עשינו סדר גם מול המינהל.

<מנחם לייבה: אנחנו אמרנו בעבר מספר פעמים, כולל בפני ועדת הפנים של הכנסת, שעיריית תל אביב-יפו רוצה ומעוניינת בפתרון סוגיית כפר שלם.

<מנחם לייבה: עיריית תל אביב-יפו אינה מעוניינת בשקל אחד ולא בחצי שקל מכפר שלם.

<מנחם לייבה: אנחנו מקבלים את העיקרון שמוסכם גם על התושבים, עיקרון המשק הסגור.

<מנחם לייבה: כל מה שהאדמה הזאת מייצרת, מבחינתנו אין מניעה, למרות שיש בעיות עם משרד המשפטים אבל לא לנו.

<מנחם לייבה: אנחנו – ואני אומר את זה עמדת ראש העיר - אומרים משק סגור וכל ההכנסות יהיו קודש לטובת התחדשות עירונית.

<מנחם לייבה: זאת דעתנו ולא נסוגנו ממנה אפילו לא במילימטר.

<מנחם לייבה: מה הסיפור.

<מנחם לייבה: אמרנו בצורה מאוד ישירה גם למינהל וגם לרשות החברות הממשלתיות שאסור לכרוך את העניין.

<מנחם לייבה: אמרנו שאם אתם עכשיו רואים את הסיפור של האחדת החברות כהזדמנות להעביר את כפר שלם לידי העירייה, זה לא הסיפור.

<מנחם לייבה: מה בעצם אנחנו מבקשים?

<מנחם לייבה: אני אגיע לשורה התחתונה.

<מנחם לייבה: אנחנו אומרים למדינה נא לקבוע קריטריונים ואפשר לעשות את זה מידית.

<מנחם לייבה: רחל תורג'מן שעשתה עבודה מצוינת כיושבת ראש חלמיש, לראשונה היא הצליחה לחלץ את חלמיש מהמצר.

<מנחם לייבה: היא עשתה עבודה.

<מנחם לייבה: היא לא הגיעה לכדי סיום ובוודאי לא לידי דסקוס סופי מול התושבים אבל היא בסיס טוב לקריטריונים.

<מנחם לייבה: אני חושב שכרגע ועדת המשנה של המינהל, עליה לדון, כמובן כפוף לשימוע מול התושבים בצורה מסודרת וציבורית נאותה, ולהחליט על קריטריונים ולהנחות את חלמיש לפעול לפינוי בהתאם לקריטריונים.

אמנון כהן: או את עיריית תל אביב.

<מנחם לייבה: לא.

<מנחם לייבה: אני אומר שוב שעושים כאן את הבלבול כי הסיפור הזה הוא אדמות מדינה, זאת אחריות מדינה.

אמנון כהן: רוצים להעביר את זה אליכם, לעירייה.

<מנחם לייבה: נכון, אבל הסיפור הזה של להעביר את הדבר הזה כדי לצאת מהסיפור, זאת לא הדרך לפתור את הבעיה.

<מנחם לייבה: להעביר את זה למקום אחר, זאת לא הדרך.

<מנחם לייבה: אני אומר עוד רגע לגבי איך העירייה נכנסת לסיפור הזה.

<מנחם לייבה: אנחנו אומרים נא לקבוע קריטריונים.

<קריאה: ואחר כך להעביר.

<מנחם לייבה: איזה קריטריונים?

<מנחם לייבה: כפי שאתם מבינים קריטריונים הוגנים.

<מנחם לייבה: בעיקרון משק סגור מקובל עלינו.

<מנחם לייבה: תקבעו קריטריונים.

<מנחם לייבה: יש עבודה שנעשתה כבר, תעשו את זה בצורה נאותה, תעשו שימוע מול התושבים ותקבעו קריטריונים.

<מנחם לייבה: ברגע שייקבעו הקריטריונים, נא להנחות את חלמיש לפעול לפי הקריטריונים שהמדינה קבעה.

<מנחם לייבה: לגבי אלה שלא יסכימו או שלא זכאים, חלמיש תונחה על ידי המדינה לפעול בהתאם לחוק.

<מנחם לייבה: אנחנו כעירייה מוכנים – יש מתווה שבגדול מסוכם מול המדינה, מול רשות החברות הממשלתיות – לאחר שייקבעו קריטריונים וחלמיש תונחה לפעול לפיהם ולהתחיל את ההתחדשות העירונית בפועל, אנחנו מוכנים תוך 180 ימים לקבל את האחריות על המשך התהליך או העברת הבעלות שלנו בחברות האחרות – חברת אתרים וכל יתר החברות – ולהמשיך לפעול בהתאם לקריטריונים של המדינה.

<מנחם לייבה: חשוב להביא את זה לעיריית תל אביב כדבר ברור מה העירייה צריכה לעשות ולא לפתוח את זה כסאגה משפטית שאין לה התחלה ואין לה סוף.

<מנחם לייבה: תקבע המדינה קריטריונים, נפעל על פי הקריטריונים ונעשה כאן התחדשות עירונית שחשובה לכולנו.

<מנחם לייבה: לאף אחד אין שום מוטיבציה כספית בעניין.

<מנחם לייבה: אני אומר שוב ואני מצהיר את זה.

<מנחם לייבה: זאת עמדת ראש העיר.

<מנחם לייבה: כל ההכנסות יהיו קודש לטובת הפינויים אבל תקבעו קריטריונים.

אמנון כהן: רשות החברות הממשלתיות.

מיקי רוזנטל: לפני כן, אולי נחזור למשרד השיכון?

אמנון כהן: בבקשה תן לי לנהל את הדיון.

אמנון כהן: אורי אמר שאתה תיתן את כל התשובות, ואם לא, אורי התחייב לבוא לכאן.

אמנון כהן: אנחנו רוצים לפתור את הבעיה.

אמנון כהן: למה צריך לכרוך את כל החברות המשותפות עם בעיית כפר שלם?

אמנון כהן: אנחנו כרגע רוצים לפתור את בעיית כפר שלם וכל מה שרוצים לעשות אחר כך, בשמחה ובאהבה.

אמנון כהן: העירייה אומרת שהיא לא מתנגדת.

אמנון כהן: אל תכרוך אחד בשני כי אלה תהליכים.

אמנון כהן: את הוועדה שלנו מעניין דבר אחד והוא איך מקדמים את כפר שלם, מה המתווה, איך מקדמים, איפה נכנסים לקריטריונים, 1996 או לא 1996, עבודת מטה שעשו קודם בחלמיש ואמרו שיש בסיס טוב.

אמנון כהן: הוא אומר שעיריית תל אביב מבקשת הנחיה, מבקשת קריטריונים ולאחר מכן היא תבצע.

מיקי רוזנטל: בתוך שישה חודשים.

אמנון כהן: למה אנחנו צריכים לכרוך בין הדברים?

<משה שלם: אני אנסה להסביר.

<משה שלם: אנחנו באמת רואים הכול כמתווה אחד.

<משה שלם: אנחנו לא חושבים שזה מעכב את הנושא או מקדם אותו.

<משה שלם: יש לנו מספר חברות משותפות עם עיריית תל אביב ובמסגרת הסוגיה הזאת של החברות המשותפות אנחנו הגענו לידי הבנה עם העירייה שאנחנו מעוניינים לסיים את אחזקותינו בחברות משותפות וזאת מטעמים שונים.

<משה שלם: לצורך זה אנחנו עושים מהלך כולל שחלמיש נמצאת בתוכו.

<משה שלם: תכף אני אחבר לזה את כפר שלם.

אמנון כהן: זה לא מעניין אותי.

<משה שלם: אני מגיע לנושא.

אמנון כהן: לא, קודם כל תגיע לשם.

אמנון כהן: קודם כל תתחיל בכפר שלם.

מיקי רוזנטל: איך העיסוק בכל החברות המשותפות שלכם מקדם את הפתרון של כפר שלם?

אמנון כהן: אני רוצה שתתחיל בכפר שלם, חלמיש ואז תלך לנושאים האחרים.

<משה שלם: אין בעיה.

<משה שלם: לפני שבועיים הוצאנו טיוטה בוועדת שרים לענייני הפרטה.

<משה שלם: זוהי הצעת החלטה, הצעת מחליטים.

<משה שלם: בהצעת המחליטים הזאת אנחנו מפרטים לגבי כל אחת מהחברות המשותפות כולל חברת חלמיש ואומרים איך אנחנו רואים את המתווה שמתכנס מול החברה.

<משה שלם: במסגרת המתווה שקשור לחלמיש, זה גם כתוב בהצעת המחליטים שנשלחה לגורמים הרלוונטיים, היינו מהעולם של חלמיש לשר השיכון שהוא מקבל את המתווה לגבי חלמיש כולל כפר שלם.

<משה שלם: גם המינהל מקבל את המתווה הזה.

<משה שלם: כלומר, עצם העובדה שיש כרגע הבנה על מתווה שאליו הולכת חלמיש, היא מקדמת את העניינים ולא מרחיקה אותם.

<משה שלם: הדבר הזה הוא רק זרז ולא חסם.

<משה שלם: אני מסתכל על זה בצורה שונה ואם מישהו רואה את זה בצורה אחרת, לא כך הוא.

מיקי רוזנטל: הדברים שאתה אומר סותרים את מה שמסרה לנו נציגת רשות מקרקעי ישראל.

<משה שלם: לא.

<משה שלם: ממש לא.

מיקי רוזנטל: היא אמרה שיוקם צוות שידון ואילו אתה אומר שהכול כבר מוסכם.

<משה שלם: לא.

מיקי רוזנטל: אנחנו רוצים לדעת את העובדות.

מיקי רוזנטל: אין ועדה?

מיקי רוזנטל: לא צריך ועדה?

<משה שלם: אני אפרט.

<משה שלם: יש מספר מהלכים שקשורים לחברת חלמיש.

<משה שלם: המדינה סבורה בסופו של דבר שחברת חלמיש, צריך לבצע בה מספר מהלכים כפי שכתוב בהצעת המחליטים.

<משה שלם: אחד המהלכים הוא להעביר את חברות ניהול האחזקה, את העולם של הדירות הציבוריות או הדיור הציבורי לידי חברה אחרת, עמידר או עמיגור, מכיוון שאין לה ערך מוסף בעולם הזה, ולגבי כפר שלם, שזאת הנקודה העיקרית, להעביר בשלב מסוים, שהוא ייקבע מראש בינינו לבין עיריית תל אביב, את הפעילות ואת האחריות לעיריית תל אביב.

<משה שלם: זה משהו עליו יש בינינו הבנה.

<משה שלם: עוד לא סיכמנו מתי השלב הזה אבל יש שלב שייקבע היום וכדי להגיע לשלב הזה צריך לעשות כמה צעדים מקדימים.

<משה שלם: בשלב הראשון צריך להקים סוג של מינהלת בתוך חברת חלמיש שתטפל בפינויים.

<משה שלם: יהיה פורום, קבוצה מצומצמת שתהיה אחראית על הפינויים שיוכלו לעמוד אך ורק באמצעות קריטריונים מאושרים.

<נעמי טל: אני עוד אהיה בחיים אחרי כל הוועדות שלכם והסקרים שלכם?

אמנון כהן: אני אצטרך להוציא אותך.

<נעמי טל: אני יוצאת לבד.

<נעמי טל: הגזרות שלהם.

<משה שלם: אנחנו לא מתנגדים לקריטריונים כל עוד הם עומדים בעולם של המשק הסגור.

<משה שלם: בדיון הקודם אמרתי את זה וגם נציג אגף התקציבים אמר את זה במפורש.

<משה שלם: אין לנו התנגדות לקריטריונים.

מיקי רוזנטל: למה אין קריטריונים?

<אהרן מדואל: מה זאת אומרת אין לכם התנגדות לקריטריונים?

<אהרן מדואל: מה זה הניסוח הזה של אין לנו התנגדות?

<אהרן מדואל: תודה רבה לך על כך שאתה לא מתנגד.

<נעמי טל: באמת אנחנו מודים לכם.

אמנון כהן: כך אי אפשר לדבר.

אמנון כהן: תן לו לסיים את דבריו.

<משה שלם: אני רוצה להשלים את דבריי.

<משה שלם: קריטריונים קיימים נכון להיום.

<משה שלם: העובדה היא שהתושבים לא מוכנים.

<אהרן מדואל: כנראה שאינטרסים כלכליים נכנסו.

<משה שלם: יש קריטריונים משנת 1997 והם קיימים והם בתוקף.

<משה שלם: אם אזרח או תושב או כל הגדרה פולש, לא משנה מה ההגדרות שקיימות היום בשטח, יש קריטריונים.

<נעמי טל: למה זרקת את המילה פולש?

אמנון כהן: אנחנו יודעים שיש גם כאלה.

<נעמי טל: למה הוא זורק לנו כאן את המילה פולש?

<אהרן מדואל: למה להדביק סטיגמה לכל התושבים?

אמנון כהן: לא כולם.

<נעמי טל: אתם הפולשים.

<משה שלם: אני אומר שהיום יש קריטריונים.

<משה שלם: מתוקף הקריטריונים האלה למיטב הבנתי פונו כבר 2,600 אנשים במרוצת השנים, לדעתי בשנות ה-90.

<משה שלם: פונו אנשים.

<משה שלם: יש קריטריונים.

<משה שלם: אם מישהו היום רוצה ללכת לפי הקריטריון, הוא צריך לבוא ולומר שהוא מוכן לקבל את הקריטריון והוא מפונה.

<נעמי טל: אתה לא יודע על מה אתה מדבר.

<נעמי טל: זה לא נכון.

<משה שלם: אין ספק שהיום הקריטריונים האלה על התושבים או על האזרחים שנמצאים שם, לא רואים אותם עין בעין והם אומרים שלא מספיק טוב להם.

<אהרן מדואל: מה זאת אומרת לא מספיק טוב?

<אהרן מדואל: עברו עשרים שנים מאז הקריטריון שהיה נקוב בדולרים.

<אהרן מדואל: מחירי הדירות הם אותם מחירים?

<משה שלם: אני רק מבקש להשלים את דבריי.

<משה שלם: אני אוכל לענות לשאלות.

<משה שלם: זה לא אישי, אין כאן רצון לפגוע במישהו אלא אנחנו רוצים לבוא לקראת.

<אהרן מדואל: יש מקום להאשים אחרים.

<נעמי טל: מסתכלים עלינו.

<נעמי טל: אנחנו כמו במעבדה.

<אהרן מדואל: קופת המשק הסגור שמוזכרת כאן פעם אחר פעם נפרצה, נבזזה ונשדדה על ידי אנשים שחלקם יושבים כאן.

<אהרן מדואל: עשרות מיליוני שקלים הוצאו מקופת המשק הסגור להליכים משפטיים.

<משה שלם: אני אומר שנכון להיום יש מצב ברור.

<משה שלם: התושבים לא מרוצים מהקריטריונים הקיימים.

<משה שלם: הם לא מרוצים מהם.

אמנון כהן: צריך להתאים אותם.

<משה שלם: צריך להתאים אותם.

<משה שלם: יש קריטריונים.

דב חנין: אנחנו מדברים על קריטריונים של שנת 1996.

דב חנין: התושבים מבקשים לחזור ל-1996.

<משה שלם: לא.

<משה שלם: אתם שמעתם אמירה שהתושבים אומרים לחזור לקריטריונים של 1996?

<משה שלם: אני לא שמעתי את זה.

<מנחם לייבה: אני לא מציע לחזור לזה.

<מנחם לייבה: אנחנו מדברים על קריטריונים שיהיו קריטריונים הוגנים.

<מנחם לייבה: אנחנו מדברים על כך שוועדת המשנה המוסמכת צריכה לקבוע אותם.

<מנחם לייבה: אנחנו אומרים שדבר כזה צריך להיות בהליכים ציבוריים נכונים עם שימוע.

מיקי רוזנטל: שימוע עם התושבים.

<מנחם לייבה: אנחנו אומרים שאנחנו מחכים בקוצר רוח שסוף סוף יהיו קריטריונים.

<נאוה צנעני: מתי יהיו קריטריונים?

<מנחם לייבה: ועדת המשנה של המינהל צריכה להחליט.

<נאוה צנעני: זאת הוועדה בראשה עומד מנכ"ל משרד השיכון.

<מנחם לייבה: נכון.

<נאוה צנעני: אפשר לדעת מתי יהיו קריטריונים?

מיקי רוזנטל: שאלה מצוינת.

מיקי רוזנטל: גם אנחנו רוצים לדעת מתי יהיו קריטריונים.

<מנחם לייבה: אני רוצה להעיר שתדעו שהמתווה מרגע פרסום הקריטריונים, נספרים 180 ימים.

<מנחם לייבה: כל יום שחולף מבחינתנו הוא יום יותר.

<מנחם לייבה: אנא, תוציאו את הקריטריונים.

אמנון כהן: נציג האוצר.

<יאיר פינס: אני קצת מופתע מהדברים של מנכ"ל עיריית תל אביב.

<יאיר פינס: יש תובנה שוועדת המשנה הגיעה אליה וגם הוועדה לביקורת המדינה כאשר גם אתה, היושב ראש, אמרת אותה.

<יאיר פינס: בעיית כפר שלם היא בראש ובראשונה פצע ברשות הכי חזקה במדינת ישראל, בעיה מוניציפאלית שעם כל הכבוד לנו, לוועדת המשנה, לפקידת הבכירה במשרד האוצר, במשרד המשפטים, במשרד השיכון וברשות מקרקעי ישראל, אנחנו לא יכולים לה.

<יאיר פינס: הפתרון נמצא בעיריית תל אביב.

<יאיר פינס: זאת בעיה שמנכ"ל עיריית תל אביב צריך להפשיל את שרווליו ולטפל.

אמנון כהן: מה לטפל?

אמנון כהן: תן לו קריטריונים והוא יטפל.

אמנון כהן: הוא אומר את זה.

מיקי רוזנטל: אי אפשר לשמוע את זה יותר.

מיקי רוזנטל: תשתחררו מהדיון הקודם.

<יאיר פינס: זה אירוע קצת יותר מורכב מזה שכמה פקידים ישבו בירושלים ויחליטו על קריטריונים.

<יאיר פינס: בלי שעיריית תל אביב תציג תכנית סדורה לפתרון הבעיה, תמליץ על קריטריונים, ועדת המשנה לא יכולה לאשר קריטריונים.

<נאוה צנעני: היו קריטריונים.

<נאוה צנעני: להיכן הם נעלמו?

<מנחם לייבה: ממתי לעיריית תל אביב יש SAY בקביעת קריטריונים?

<מנחם לייבה: יש ועדת משנה שהוסמכה לצורך כך.

<יאיר פינס: למה בעיית כפר שלם לא נפתרה עד היום?

<יאיר פינס: כי מישהו חשב שמירושלים אפשר לפתור את הבעיה, אבל אי אפשר לפתור אותה.

אמנון כהן: תרדו לשטח, תשבו אתם ותראו מה הם רוצים.

<יאיר פינס: אני קצת מופתע ממה שמנכ"ל עיריית תל אביב אמר.

<יאיר פינס: ההבנה בין מנהל רשות מקרקעי ישראל ומנהל רשות החברות עם מנכ"ל העירייה שיושב כאן היא שהעירייה תביא בפני הוועדה את המלצתה ולאחר מכן, לאחר שוועדת המשנה תאשר באופן פורמלי, תהיה סמכותה הפורמלית, עיריית תל אביב תיקח את זה.

<יאיר פינס: מה שהמנכ"ל יגיד, ועדת המשנה תאשר.

<עמירם כץ: נאמרו כאן כמה דברים לגבי העירייה.

<עמירם כץ: בדיון האחרון בו נכחנו, לדעתי גם אתה היית שם, חברת חלמיש שהיא לא הריבון אלא היא רק המבצעת את מה שהמדינה אמורה לעשות, הציעה קריטריונים ברורים שמתבססים בגדול על עבודה שגברת תורג'מן עשתה, כולל מספרים, כולל כללים, כולל כל הדברים.

<עמירם כץ: כמובן זה שלב שבו המדינה צריכה לסכם, לבוא דרך הוועדה או בדרך בה תבחר.

<עמירם כץ: יאיר, אתה היית בדיון הזה.

<יאיר פינס: אבל היא לא הציגה.

<עמירם כץ: יש שקפים.

<יאיר פינס: אתה יכול להציג את השקפים, אבל היא לא הציגה.

<עמירם כץ: אני הצגתי בשם חלמיש כולל סכומים.

<עמירם כץ: הכול הונח על השולחן.

<קריאה: העיקר שמיהרתם לתבוע את האנשים.

<קריאה: מה שתסכמו ביניכם, תבואו לאנשים עם דברים ברורים.

<אהרן מדואל: אני גם לא מבין איך עיריית תל אביב אומרת שהיא באה והציגה קריטריונים.

<מנחם לייבה: לא עיריית תל אביב.

<מנחם לייבה: חלמיש.

<עמירם כץ: חבר הכנסת כהן, זה מה שאני הצגתי ב-8 בינואר בפני מנכ"ל רמ"י, בפני מנכ"ל משרד השיכון, בפני יאיר פינס שהיה נוכח, משה שלם היה, עורכת הדין רימון הייתה, מנכ"ל העירייה היה.

<עמירם כץ: הצגנו את הדברים.

אמנון כהן: אתם לא מכירים את הקריטריונים?

<מנחם לייבה: לא.

<מנחם לייבה: חלמיש עשתה עבודת מטה.

<מנחם לייבה: היא פיתחה את הנתונים על סמך מה שרחל תורג'מן ניהלה.

<מנחם לייבה: באה עם עבודת המטה למדינה, לריבון, ואמרה לו שהיא עשתה עבודת מטה.

<מנחם לייבה: עבודת המטה הזאת מגובה גם על ידי העירייה.

<מנחם לייבה: אנחנו ממליצים כעבודת מטה, לא כוועדה מחליטה, על הקריטריונים.

<מנחם לייבה: למה בדיון לא הוחלט להמשיך?

<מנחם לייבה: כי בדיון כל הנוכחים – משרד השיכון, המינהל, משרד המשפטים – היו להוטים להעביר את הדבר הזה לעיריית תל אביב-יפו.

<מנחם לייבה: אני הסברתי להם בצורה מאוד ברורה ואמרתי שכפר שלם אינו קשור לכל המהלך.

<מנחם לייבה: אם זה מבלבל אתכם, אני אומר לכם כאן ועכשיו שלא נעשה את העברת האחזקות, מבחינתנו נשאיר עוד מאה שנים כמו שזה היום.

<מנחם לייבה: אנחנו מוכנים לטפל בתושבינו ולבצע את ההתחדשות העירונית אבל אנחנו לא מוכנים לקבל את זה כדבר בוסרי.

<מנחם לייבה: אנחנו רוצים לקבל את זה כדבר שלם, כך שלפחות מבחינת אמירת המדינה תבואו ותאמרו.

<מנחם לייבה: יש לזה גם השלכות מערכתיות.

<יאיר פינס: אם הוועדה תבקש ממנו לשבת עם התושבים ולבשל משהו, לא חייבות להיות הסכמות של אלף אחוזים עם התושבים, להביא משהו שהוא אומר בוסרי, בשל אותו ותביא אותו כי ועדת המשנה תאשר אבל תעשו את זה.

<מנחם לייבה: אני מציע למדינה לא לחשוש לדבר עם התושבים.

<מנחם לייבה: הם לא נושכים.

<מנחם לייבה: הריבון יכול לדבר עם התושב.

<מנחם לייבה: עם כל הכבוד, אני לא שליח.

<עמירם כץ: ישבנו אצל יושב ראש הוועדה הקודם והגענו אתו להסכמות.

<עמירם כץ: יש לי אישורים שהמתווה של קריטריון 1996 מעודכן לערכים של היום - וירדנו לרזולוציה הכי גבוהה שאפשר – מקובל עליו.

<עמירם כץ: משום מה מישהו חסם את שטנצלר בעניין הזה והתחילו מחדש.

אמנון כהן: שר השיכון לשעבר, בבקשה אדוני.

<אהרן מדואל: הוא לא עשה כלום.

אריאל אטיאס: אני קצת מופתע מהדיון הזה.

אריאל אטיאס: חשבתי שהנושא שמדברים עליו כבר נפתר מזמן.

אריאל אטיאס: לפני מספר שנים מיניתי את שטנצלר יושב ראש קרן קיימת ליושב ראש ועדת משנה ואחרי כן הסמכנו את עורכת הדין רחל תורג'מן שהייתה יושבת ראש חלמיש והייתה מקובלת על התושבים.

אריאל אטיאס: יתרה מכך, באותה תקופה התושבים ביקשו כצעדים בוני אמון שלא יהיו תביעות כלפיהם.

אריאל אטיאס: זה היה לא פשוט להעביר את זה אבל הייתה הסכמה וכדי שיהיו צעדים בוני אמון מקפיאים את כל התביעות.

אריאל אטיאס: היועץ המשפטי של המינהל ודאי התנגד לזה, אבל זה היה כדי לייצר איזושהי משוואה.

אריאל אטיאס: רחל תורג'מן ישבה עם התושבים והגיעו לאיזשהו משהו הרבה יותר מבוסרי.

אריאל אטיאס: אני לא רוצה לחזור על הפרטים כי יכול להיות שחלק מהאנשים לא מסכימים אתם אבל מדובר על איזה דור נותנים את הפיצוי, בכמה כסף מדוב ובאיזה סדר גודל מדובר.

אריאל אטיאס: היה מוסכם על מינהל מקרקעי ישראל שכל הרווחים שיבואו מהקרקע, מההשבחה, זה יהיה משק סגור והמדינה לא תגבה כסף והמינהל לא יקבל תקבולים דבר שגם הוא לקח זמן רב.

אריאל אטיאס: זאת בערך המסגרת דרכה עכשיו עובדים.

<נעמי טל: גאון הכניס לכיס שלו 11 מיליון שקלים ואני צריכה לשלם.

<נאוה צנעני: מגיע להורים שלי כבוד.

<נאוה צנעני: ההורים שלי לא פחות טובים מאף אחד אחר.

<נאוה צנעני: הם נלחמו כאן על המדינה.

<נאוה צנעני: אימא שלי הייתה במחתרת.

<נאוה צנעני: האדמות האלה היו צריכים לעבור לשנינו.

<נאוה צנעני: אני לא רוצה לעבור.

<נאוה צנעני: אני רוצה להישאר.

<נאוה צנעני: אני לא ביקשתי בית ולא ביקשתי דבר.

<נאוה צנעני: אני גרה בבית שלי מאז ומתמיד.

<נאוה צנעני: בושה וחרפה.

<נאוה צנעני: כל הכבוד לאנשים בעלי התפקידים שעובדים כאן, אבל אתם פשוט עובדים עלינו.

<נאוה צנעני: אתם מתלמדים עלינו.

אריאל אטיאס: אני חושב שהשיטה החדשה עכשיו שאומרים שזה יעבור לעירייה זאת עוד סחבת של הרבה זמן.

אריאל אטיאס: לעירייה יש תנאים.

אריאל אטיאס: אני כבר לא מדבר על זה שהוא רוצה לקשור את זה עם עוד חברות של תיירות, בנמל וכולי.

אריאל אטיאס: זה לא רלוונטי בכלל.

אריאל אטיאס: לאחוז בזה וגם בזה.

אריאל אטיאס: יש הסדר ואפשר להתקדם אתו.

אריאל אטיאס: זה כבר היה גמור.

אריאל אטיאס: אני בכלל לא חשבתי שצריך להחליף את ועדת המשנה.

אריאל אטיאס: בעיני שטנצלר עבד לאט והיו הרבה ישיבות שלנו שהיה צריך כבר לסיים את הדבר הזה.

אריאל אטיאס: נכון שזה עסק מורכב, זה פצע פתוח הרבה זמן אבל זה כבר גמור.

אריאל אטיאס: כשאני אומר גמור, זה אומר קחו את העבודה שעשתה רחל תורג'מן עם התושבים.

אריאל אטיאס: משרד האוצר והמינהל הסכימו לא לגבות כסף מהקרקע, דבר שלא היה בהתחלה כי בהתחלה אמרו שלא מעניין אתכם מה אנחנו מרוויחים, אלא אתם קחו מה שאנחנו חושבים שמגיע לכם, נקבע עד איזה דור מקבלים מה וזהו.

אריאל אטיאס: גם עצרו את הפינויים, גם החליטו שזה משק כספי סגור שירוויח הרבה כסף כאשר מדובר בלמעלה מ-1,800 יחידות שאפשר לבנות שם והן במרכז העיר.

אריאל אטיאס: זאת קרקע יקרה ועכשיו אומרים נעצור את הכול, ניתן לעירייה ואז נדבר.

אריאל אטיאס: מה אשמים התושבים?

אריאל אטיאס: מה זה רלוונטי לעסקה בכלל?

אריאל אטיאס: תגמרו את העסקה כי את העסקה הרי רק המינהל יכול לגמור.

אריאל אטיאס: הקרקע היא של המדינה והיא לא של העירייה.

אריאל אטיאס: היא חמישים-חמישים בחלמיש אבל כל זכויות הבנייה שייכות למדינה.

אריאל אטיאס: הקרקע לא שווה אפס אם אין לה זכויות בנייה.

אריאל אטיאס: זכויות הבנייה של המדינה, המדינה כבר החליטה שהיא מוותרת, תעשו את העסקה על בסיס מה שסוכם עם התושבים ואת ענייני ההעברות לעירייה תעשו במקביל.

אריאל אטיאס: למה זה סותר אחד את השני?

אריאל אטיאס: הרי מאז שנעשה הסכם עד שייגמר התהליך, שוב יעברו כמה שנים אבל שנדע שהעסק הזה מאחורינו.

אריאל אטיאס: עניין העירייה ייפתר בהמשך.

אריאל אטיאס: כל הוויכוחים עם היועץ המשפטי שהיה בחלמיש, מה עשה, מי עשה, מה אמר, למה החליפו אנשים וכולי, זה לא צריך להיות על הגב של התושבים.

אריאל אטיאס: זה דבר שצריך להיגמר והוא יכול להיגמר.

אריאל אטיאס: זה תלוי גם בכם ואדוני המבקר, אם אתה תיתן את הכוח שלך, ויש לך הרבה כוח, ותאמר שאתה לא מוכן יותר לכל הסחבת הזאת, זה ייגמר.

אריאל אטיאס: תסגרו את מה שכבר סגרתם ויש נושא שהוא סגור ויש את המתווה והוא פתור והוא מקובל על חלמיש ומקובל על התושבים שחלקם גם ישלם מחיר.

אריאל אטיאס: זה לא שהם מקבלים רק מה שהם רוצים.

אריאל אטיאס: את כל ההעברות האחרות שאתם רוצים לעשות, את כל העניינים על הדרך לסדר, תסדרו אחר כך או במקביל.

<מבקר המדינה יוסף שפירא: רבותיי, צריך לא רק להקשיב למלים שאמר קודם חבר הכנסת מיקי רוזנטל אלא גם למנגינה שלו.

<מבקר המדינה יוסף שפירא: אני מקווה שהדיון הזה מוקלט כי הדיון הזה היום יכול להיות שיעור באזרחות בבתי הספר וגם באוניברסיטאות כיצד האזרח הקטן נשחק בגלגלי הבירוקרטיה.

<מבקר המדינה יוסף שפירא: יש להביא את הדבר לידי סוף.

<מבקר המדינה יוסף שפירא: אנחנו אמנם, כפי שאמר שמואל גולן, נמצאים בבדיקות בכמה היבטים – גם בחלמיש וכולי – אבל נמצא כאן גם יוסי הירש שהוא אצלנו מרכז את היחידה למעקב אחרי ליקויים וביצועם ואני בזאת נותן לו הוראה, הנה, בפומבי כאן היום, לעקוב אחרי העניין לא בהיבט שנתי אלא בהיבט שבועי.

<מבקר המדינה יוסף שפירא: אנחנו לא נרפה מהעניין.

<מבקר המדינה יוסף שפירא: רבותיי, אי אפשר שכל רשות תצביע על רשות אחרת או על משרד אחר והתושבים יישחקו עוד יותר.

<מבקר המדינה יוסף שפירא: זה מזכיר לי קצת את הדיון שהיה לנו עם ניצולי השואה.

<מבקר המדינה יוסף שפירא: למה מחכים?

<מבקר המדינה יוסף שפירא: שהאנשים האלה יחלפו מן העולם?

אמנון כהן: בדיוק.

<מבקר המדינה יוסף שפירא: די.

<מבקר המדינה יוסף שפירא: סוף.

<מבקר המדינה יוסף שפירא: נקודה.

<אהרן מדואל: צריך לעשות סוף לסאגה הזאת.

דב חנין: אדוני היושב ראש, אני חייב לומר לך שאני גם מודאג וגם מאוד כועס.

דב חנין: ברור לגמרי בדיון הזה שיש כאן דוגמה, אדוני המבקר, לא רק איך האזרח נשחק בין גלגלי הבירוקרטיה אלא איך מסבכים באופן מכוון עניין שהוא בבסיסו בכלל לא מסובך.

דב חנין: כל המהלך הזה של להעמיד על כפר שלם את כל העברת החברות, זאת הרי דוגמה של לסבך את הדיון ועוד שנים אנחנו נתכנס כאן בוועדה ונדבר והתושבים יצטרכו כל פעם לבוא ולצעוק.

דב חנין: אני רוצה לומר משהו מאוד קשה בוועדה ואני לא אמרתי את זה בדיונים קודמים עם מבקר המדינה, אבל אני חושב שזאת דוגמה שצריך לומר את הדברים.

דב חנין: יש תחושה בדיון הזה, אדוני המבקר, שהמערכת היחידה שעובדת זאת ביקורת המדינה.

דב חנין: ביקורת המדינה ייצרה כאן דוח מאוד מאוד מדויק על מה קורה בכפר שלם אבל אחרי הדוח הזה כל אותן רשויות שהיו אמורות לקחת את הדוח ולעבוד אתו, בעצם השאירו אותו בצד ומאז ועד היום לא מתקדמים.

דב חנין: אולי אדוני המבקר צריך להרחיב את סמכויות המבקר כך שהוא לא רק יבקר אלא גם יתקן ויבצע כי אחרת אף אחד לא עושה את זה.

דב חנין: אני אומר את הדברים כיוון שהדוח שאתם עשיתם, אדוני המבקר ומה שמואל גולן וכל אנשי צוות הביקורת שנמצא אתנו כאן, הדוח שלכם הוא לדעתי מסמך היסוד למפת הדרכים למה קרה וגם לאן צריך ללכת.

דב חנין: אני מציע לכל הנוכחים כאן קודם כל לקרוא את הדוח, לחזור ולקרוא את הדוח.

דב חנין: בדיון הזה יש לי תחושה כאילו אנחנו מתחילים את הסיפור מחדש, כאילו עכשיו צריך ללמוד את הבעיה.

דב חנין: הבעיה נותחה, היא נותחה בצורה מצוינת.

דב חנין: אדוני היושב ראש, נאמר כאן קודם כל שאחת השגיאות הבסיסיות הייתה ההסתכלות על כל סוגיית כפר שלם רק דרך העיניים הכלכליות בלי לראות את הצד החברתי והאנושי ואני חושב שאנחנו חוזרים לסרט הזה.

דב חנין: אני רוצה להגיד יותר מזה.

דב חנין: אפילו אם נסתכל על זה רק בזווית הכלכלית, הרי מה שקורה עכשיו זה אבסורד ממדרגה ראשונה.

דב חנין: נמצאת קרקע בעיר תל אביב שסובלת ממצוקת דיור מאוד קשה, נמצאים תושבים שבאופן מאוד נדיב הייתי אומר הם אומרים שהם גרו כאן, הם נולדו כאן, הם לא מתעקשים, לא אומרים שישאירו אותם היכן שהם נמצאים, הם מוכנים להתפנות, הם מוכנים ללכת, אבל שיתנו להם פתרון הוגן.

דב חנין: הפתרון הוא כל כך ניכר לעין והוא כל כך גלוי.

דב חנין: אני מודאג מעוד דבר.

דב חנין: אני מודאג מהדיבור על כך שעכשיו צריך להמציא מחדש את הקריטריונים.

דב חנין: יש קריטריונים.

דב חנין: 1996, אלה לא קריטריונים תיאורטיים אלא אלה קריטריונים שעבדו.

דב חנין: היו פינויים וזה עבד והצליח.

דב חנין: לא צריך להמציא את הגלגל.

דב חנין: צריך לבצע התאמות להיום וזאת עבודה מאוד פשוטה.

דב חנין: אדוני היושב ראש, אני מוכן יחד עם עוד שלושה אנשים, כולל נציג האוצר, בשעה אחת עכשיו לשבת ולבצע את כל ההתאמות.

אמנון כהן: קיבלת.

אמנון כהן: קח שעה ושב אתם.

דב חנין: נקודה אחרונה.

דב חנין: יש לי הרבה מה לומר על העירייה אבל הדיון כרגע צריך להיות על התנערות המדינה.

דב חנין: זאת ממש תמונה מזעזעת.

דב חנין: אני לא יודע איך אדוני יסכם את הדיון הקשה והכואב הזה, אבל יש לי שתי הצעות לסיכום.

דב חנין: הצעה ראשונה לסיכום היא שהוועדה הזאת על דעת כל החברים והשותפים נקדם את החקיקה בכנסת.

דב חנין: ההצעה השנייה היא לחזור ולפנות לכל הרשויות, גם של המדינה וגם של העירייה, שכל עוד הסאגה האיומה הזאת נמשכת, לפחות יעצרו לחלוטין את כל הפינויים.

אמנון כהן: תודה.

אמנון כהן: יוסי הירש, משרד מבקר המדינה.

<יוסי הירש: הערת שוליים, ברשותך, לנציג רשות החברות הממשלתיות.

<יוסי הירש: היתרון שלי עליך הוא שאני בא בימים ואני כבר מלווה את הדיונים של הוועדה עם תסכול מתמשך המון המון שנים.

<יוסי הירש: אני חושב שאם היית קורא את דוח מבקר המדינה 59ב', לא היית אומר את הדברים כי זה פשוט מעיד על כך שלא התכוננת מספיק.

<יוסי הירש: אני בטוח שלא היית חוזר על הדברים האלה ואומר שאין קריטריונים.

<יוסי הירש: ברשותכם, אקריא שני משפטים מתוך דוח שנעשה ב-2008 כאשר הציפייה הייתה שזה יסתיים עוד לפני פרסום הדוח במאי 2009: "סמוך לסוף שנת 2008 הכינה חלמיש הצעה לקריטריונים חדשים לפיהם דמי הפינוי יהיו שווים בערכם הכלכלי לדמי הפינוי שנקבעו בשנת 1996.

<יוסי הירש: עד סוף שנת 2008 לא סיכמו חלמיש, ממ"י והעירייה את גיבוש הקריטריונים החדשים ולכן לא הוגשה למועצת מקרקעי ישראל הצעה לשינוי הקריטריונים".

<יוסי הירש: פשוט, ללכת אחורה במנהרת הזמן.

<יוסי הירש: נעצרנו ב-2008 ואכן לא צריך להמציא את הגלגל מחדש כי הוא הומצא על ידי חלמיש.

אמנון כהן: מיקי רוזנטל, בבקשה.

מיקי רוזנטל: תודה רבה לך.

מיקי רוזנטל: אני אמשיך את הקו בו התחיל חבר הכנסת חנין ואלך לפתרון.

מיקי רוזנטל: נדמה לי אדוני שצריך לזמן את הדרג המחליט - את שר השיכון, את שר האוצר ואת ראש עיריית תל אביב – לדיון בשבוע הבא, למרות שיש פגרה, ולהודיע להם שיש ישיבה אליה הם צריכים לבוא מוכנים עם פתרון כי אחרת גם בשנה הבאה נדון בזה ובעוד שנתיים נדון בזה, הזעם יעלה והדם יעלה לראש.

מיקי רוזנטל: אני חושב שזה פשוט מיותר.

מיקי רוזנטל: העניין הוא די פשוט לפתרון.

מיקי רוזנטל: כבר כולם דשו בזה.

מיקי רוזנטל: צריך לקחת את הקריטריונים, להתאים אותם למצב דהיום כפי שעשתה הגברת רחל תורג'מן.

מיקי רוזנטל: אגב, אני אשמח לשאול אותה למה היא התפטרה מהדירקטוריון כי זה קשור לסיבה שאין קריטריון.

מיקי רוזנטל: זאת אומרת, יש מי שמרוויח כסף מזה שאין קריטריונים ויש מי שמרוויח כסף מזה שיש עכשיו תביעות וזה חלק מהסיפור שתכף נגיע אליו.

מיקי רוזנטל: אנחנו רוצים קודם כל, וזה הדבר החשוב ביותר, פתרון מהיר לעניין.

מיקי רוזנטל: לכן צריך לזמן את האנשים שמחליטים כי כל הפקידים שלהם, עם כל הכבוד, לא נותנים תשובות ואנחנו לא יכולים לחכות עוד.

אמנון כהן: משרד המשפטים.

אמנון כהן: אנחנו ביקשנו מארז שבמידה ומתקיים משא ומתן והידברות, יוקפאו ההליכים המשפטיים.

אמנון כהן: קיבלנו החלטה והבנתי שזה מה שהיה.

אמנון כהן: נכון?

<אהרן מדואל: כבודו, יש בעיה ואני רוצה להתייחס אליה.

אמנון כהן: אהרן, בבקשה.

<אהרן מדואל: אני קודם כל רוצה להודות ליושב ראש הוועדה על המאמץ הניכר.

<אהרן מדואל: כל ההשקעה שלך בנושא כפר שלם, באמת אין לזה אח ורע וזה לא קרה בוועדה כלשהי בכנסת.

<אהרן מדואל: אני גם רוצה להודות לחברי הכנסת שנמצאים כאן, לדב חנין, לאיתן כבל, לשר אטיאס שבזמנו באמת הייתה התקדמות יפה מאוד בנושא, למיקי רוזנטל שמלווה אותנו נאמנה.

<אהרן מדואל: איתן למעשה אוהד נאמן ותקופת הפינויים הגדולה ביותר בכפר שלם הייתה עת פואד היה שר השיכון ואיתן היה יד ימינו.

<אהרן מדואל: את איתן הייתי רואה אחת לשבועיים מגיע לכפר שלם עם השר.

<אהרן מדואל: לגבי קריטריונים.

<אהרן מדואל: אני מבין שמוסכם כאן על כולם שהקריטריון היחידי שבא בחשבון – והתושבים אמרו את זה כל הזמן, בכל הוועדות השונות – הוא קריטריון 1996 מעודכן לערכים של היום.

אמנון כהן: מה שעשתה רחל זה בסדר?

<אהרן מדואל: פחות או יותר מה שעשתה רחל.

<אהרן מדואל: עדיין יש התאמות.

<אהרן מדואל: קודם כל, אני חייב לשבח את רחל מעל ומעבר.

<אהרן מדואל: שיתוף הפעולה אתה והאמון שנוצר אתה הביאו מצד אחד להקפאת התביעות ומצד שני להתקדמות בתהליך.

<אהרן מדואל: לצערי רחל נאלצה להתפטר מחלמיש והיא תכף תרחיב בנושא הזה.

<אהרן מדואל: שוב, כולם מסכימים שקריטריוני 1996 הם הקריטריונים היחידים, הם הוכיחו את עצמם, עבדו בשטח ואמורים לקבל התאמות לערכים של היום ולצאת לדרך.

<אהרן מדואל: אני רוצה לומר דבר אחר.

<אהרן מדואל: בוועדת הביקורת האחרונה התייחס יושב ראש ועדת הביקורת להליכים המשפטיים שמבצעת חברת חלמיש.

<אהרן מדואל: בוועדת הביקורת הייתה הנחיה ברורה לסמנכ"ל רשות החברות שהוזעק לכאן לנתק את הקשרים עם עורך דין עמידור - ואני שמח שעורך דין עמידור הגיע לכאן היום – ולהפסיק לשמש מעין לובינג במשרדי הממשלה לצורך המשך התביעות, ואם לצורך פירוק חלמיש, לסדר תפקידים וג'ובים.

<אהרן מדואל: אני רואה בעניין הזה, סליחה על הביטוי, שחיתות ממארת.

<אהרן מדואל: כך מתחיל קשר ההון-שלטון.

<אהרן מדואל: עורך דין פרטי שבכובע אחר שימש כיועץ המשפטי של חלמיש וכנראה נותן גיבוי לדירקטוריון ובוודאי שהוא נותן כי הוא היועץ המשפטי ואני לא מכיר דירקטורים שבאים לישיבה של שעתיים והולכים בלי שמישהו אמור להסמיך אותם ולגבות אותם בהגשת התביעות.

<אהרן מדואל: היועץ המשפטי מגבה אותם מצד אחד ומצד שני התביעות המשפטיות עוברות למשרד הפרטי שלו ואני מבקש ממבקר המדינה יוסף שפירא שייתן על זה את הדעת.

<אהרן מדואל: למרות פניות חוזרות ליועץ המשפטי לממשלה בסיפור הזה, נדמה לי שיש כאן מעין קליקה סדורה שמגנה על עצמה.

<אהרן מדואל: לא יכול להיות שיועץ משפטי של חברה ציבורית ממשלתית מצד אחד ימליץ על הגשת תביעות ומהצד השני המשרד הפרטי שלו ינהל את התביעות.

<אהרן מדואל: אני רואה כאן ניגוד עניינים ממדרגה ראשונה וכל עוד העניין הזה לא ייפתר, אין לי אמון בשלטון החוק של מדינת ישראל.

<אהרן מדואל: אין לי אמון בעניין הזה.

<אהרן מדואל: אני חבר ועדת תכנון ובנייה בתל אביב.

<אהרן מדואל: לא יתכן שמצד אחד אני אאשר תכנית בנייה ומצד שני התכנית הזאת תעבור ליזמות על ידי משרד הקבלנות הפרטי שלי.

<אהרן מדואל: זה דבר שלא יעלה על הדעת.

<אהרן מדואל: לא יעלה על הדעת.

<אהרן מדואל: כל ההצהרות על ניקיון כפיים, על קריטריונים כאלה וקריטריונים אחרים, הכול עורבא פרח ואנחנו רואים את זה כיום בחלמיש.

<אהרן מדואל: מישהו נפל כאן לבור שומן בחלמיש ולא רוצה להתנתק.

<נעמי טל: הם רוצים תביעות.

<אהרן מדואל: חברת חלמיש, תקנו אותי אם אני טועה, ארבע פעמים ב-2013 הפנתה מכתבים למשרד עמידור על הפסקת ייצוג.

<אהרן מדואל: אמרו לו: אדוני, תודה רבה לך על מה שעשית עד עכשיו, תחזיר בבקשה את המפתחות ותחזיר אלינו את התיקים.

<אהרן מדואל: משרד עמידור מתנהל כאילו הוא מין עב"ם, חללית שיצאה.

<אהרן מדואל: אנחנו יודעים שהיום האמריקאים שלחו חללית למאדים והיא מונחית, אבל החללית הזאת לא מונחית אלא היא משייטת בחלל החיצוני, במרכזי השליטה.

<נעמי טל: הוא בכלל לא מכחיש.

<אהרן מדואל: אני רוצה לתת לכם כאן דוגמה.

<אהרן מדואל: 11 מיליון שקלים נלקחו מתקציב השיפוצים של הדיור הציבורי, מתקציב המסכנים שצריכים דוד שמש, שצריכים להחליף מטבח.

<אהרן מדואל: התקציב הזה הלך למשרדי עורכי הדין של חלמיש ויש לי כאן דוגמה.

<אהרן מדואל: אני דורש שהיושב ראש יתייחס לזה וגם מבקר המדינה.

<אהרן מדואל: לדעתי העניין הזה כבר נוגע בפלילים.

<אהרן מדואל: ב-18 בנובמבר 2013 נשלח למשרד עמידור מכתב: "הנדון, הפסקת ייצוג כפר שלם".

<אהרן מדואל: אני אתמצת.

<אהרן מדואל: נאמר בו: "ייצוגכם את חברת חלמיש נדון במספר ישיבות דירקטוריון במהלך השנה האחרונה.

<אהרן מדואל: בהמשך להחלטות שנתקבלו בישיבות אלה החליט הדירקטוריון בישיבתו מספר 392 שהתקיימה ביום 17 לנובמבר להפסיק לאלתר את ייצוג

<אהרן מדואל: כם את החברה ב-85 משפטים פעילים".

אמנון כהן: מי כתב את המכתב?

<אהרן מדואל: חלמיש.

<אהרן מדואל: רותי מוסקונה, יושבת ראש צוות הניהול.

<אהרן מדואל: "אבקשכם על כן להימנע מכל פעילות בתיקים הללו ולהעבירם לידי עורך דין קהיל בחברתנו".

<אהרן מדואל: מגיע ה-26 בינואר, פונים אלי תושבים מכפר שלם ואומרים לי שיש להם מחר דיון בהרצליה.

<אהרן מדואל: אמרתי להם שאנחנו יודעים שיש הקפאת תביעות וכרגע אין דיונים.

<אהרן מדואל: אומרים לי, לא.

<אהרן מדואל: אמרתי להם שייקחו את המסמך וייגשו אתו לבית המשפט.

<אהרן מדואל: לא האמנתי לתושבים.

<אהרן מדואל: ביקשתי מאבשלום בן דוד, חבר הוועד, שייגש להרצליה ויראה מה קורה שם.

<אהרן מדואל: הוא ניגש לשם, מחזיק את המסמך ומציג אותו בפני השופטת, ומה אומר עורך דין יבלוב שהוא בא כוחו של משרד עמידור באותו דיון?

<אהרן מדואל: "ביררתי עם עורך דין עמידור, מתברר שמשרד עמידור לא קיבל את המכתב שעורך דין דיאמנט הציג לבית המשפט, על המכתב חתומה רותי מוסקונה, ראש צוות ניהול בחלמיש והיא זאת שתשלח מייל לעורך דין עמידור שהוא יכול להמשיך לייצג בתיק הספציפי הזה".

<אהרן מדואל: בקיצור, בא משרד עמידור, מתכחש לחלוטין למכתב שהוא קיבל.

<אהרן מדואל: אולי במעמד זה, זאת הזדמנות נאותה למסור לך אותו.

<אהרן מדואל: קיבלת או לא קיבלת את המכתב?

<אהרן מדואל: הייעוץ המשפטי הזה הוא הגורם העיקרי לכך שכפר שלם תקוע עד היום ב-2004.

<אהרן מדואל: מועצת מקרקעי ישראל קיבלה החלטה 995 להמשיך את תהליך הפינוי בכפר שלם כפי שהושג ב-1996 על פי קריטריון 1996, אז היה יועץ משפטי אחר שנתן חוות דעת לקריטריון שהוא יכול לעבור את החלטת המינהל, כינסו ועדת פינויים שקראו לה ועדה עליונה, קראו לגזרים את קריטריון 1996.

<אהרן מדואל: אתן לכם דוגמה.

<אהרן מדואל: אחת ההחלטות שלהם הייתה שזכאי פינוי בכפר שלם יהיה מי שמופיע בסקר חלמיש שהתקיים בכפר שלם בשנת 1975 ובתנאי שהוריו לא היו בחיים באותה עת.

<אהרן מדואל: כלומר, אדם שהיה מופיע בסקר חלמיש שהתקיים בשנת 1975 בכפר שלם והוריו לא היו בחיים באותה עת.

<אהרן מדואל: בן כמה צריך להיות אותו אדם בשנת 1975?

<אהרן מדואל: לא עלינו.

<אהרן מדואל: אני איבדתי את אמי לפני שנתיים ואני עשיתי חשבון שהגיל הממוצע הוא 55.

<אהרן מדואל: כלומר, אדם היה בן 55 בשנת 1975, הוא אמור להיות זכאי בשנת 2008.

<אהרן מדואל: כמה שנים עברו מאז?

<אהרן מדואל: ארבעים-חמישים שנים?

<אהרן מדואל: אדם אמור להיות בן 85-90.

<אהרן מדואל: אין אדם כזה בכפר שלם.

<אהרן מדואל: אין.

<אהרן מדואל: מבחינתם כל תושבי כפר שלם לא זכאים.

<אהרן מדואל: הדביקו לנו סטיגמה של פולשים, הדביקו לנו סטיגמות הכי רעות שיש בעולם.

<אהרן מדואל: המשרדים האלה מלווים את זה וגובים את הכסף.

<אהרן מדואל: אני רוצה לומר לכם עוד משהו.

<אהרן מדואל: כאשר השר אטיאס בשבתו כיושב ראש מועצת מקרקעי ישראל מינה את ועדת המשנה לעניין כפר שלם הוא גם מינה אותה לעוד נושא, לנושא הקרקעות במושבים ובקיבוצים.

<אהרן מדואל: מתברר לי לאחרונה שמול הקיבוצים והמושבים דווקא ועדת המשנה מתקדמת יפה מאוד.

<אהרן מדואל: אגב, גם נפגשנו אתם שם מספר פעמים.

<אהרן מדואל: שם מדובר על הכפלת חלקה א' משני דונם לארבעה דונם, שם מדובר על נתינה כיד המלך, כלומר, הקיבוצים והמושבים מקבלים ועיני לא צרה בהם.

<אהרן מדואל: יש הבדל גדול מאוד בינינו לבין הקיבוצים.

<אהרן מדואל: אנחנו התיישבנו ב-1948, עת הערבים נטשו, אבל אנחנו לא נהנינו מתשתיות של המדינה וכאן יסכים אתי מנחם לייבה שעיריית תל אביב השקיעה במשך שישים שנים בכפר שלם את האפס המוחלט.

<אהרן מדואל: ההורים שלנו מימנו את הכול מכיסם.

<אהרן מדואל: פינוי אשפה לא היה אצלנו ואנחנו היינו שורפים את האשפה.

<אהרן מדואל: העירייה לא הכירה בנו מבחינת תשתיות.

<אהרן מדואל: אין לי בעיה עם זה אבל לא יתכן שאנחנו בוועדת המשנה נופלה לעומת הקיבוצים והמושבים.

<אהרן מדואל: אותו דין שיהיה להם, אותו דין לנו.

<אהרן מדואל: אנחנו מבקשים, בניגוד לקיבוצים שמבקשים הכפלת שטחים וכל מיני הטבות שלא היו קיימות מלכתחילה, את הקריטריון של 1996 שהיה קיים מעודכן להיום.

אמנון כהן: תודה.

אמנון כהן: רחל תורג'מן, בבקשה.

מיקי רוזנטל: רציתי לשאול שאלה.

מיקי רוזנטל: מה הקשר והאם יש קשר בין ההתפטרות שלך לבין תפקודו של מר סלמן מרשות החברות?

<רחל תורג'מן: אני מוניתי על ידי השר אטיאס בהסכמה עם ראש העיר תל אביב.

<רחל תורג'מן: לשמחתי נמצא כאן השר ונציגו של ראש העיר תל אביב ויעידו הם ולא אני על מה שעשיתי בחלמיש.

<רחל תורג'מן: אני מוכרחה להעלות כאן תמיהה בפני חברי הוועדה הנכבדים, האם למישהו היה אינטרס להחמיץ את ההזדמנות ההיסטורית הזאת?

<רחל תורג'מן: שמעתם כאן מהתושבים שבעצם העבודה בינינו כמעט הושלמה.

<רחל תורג'מן: אני אזכיר לשר אטיאס שכאשר ניגשתי אליו לפגישה, הוא כמעט אישר את הקריטריונים המתואמים על פי קריטריוני 1996 אלא שאז היועץ המשפטי לממשלה, הייתה תקופה לקראת בחירות, הנחה שבתקופה הזאת מועצת מינהל מקרקעי ישראל לא יכולה לקבל החלטות ולכן השר אטיאס לא יכול היה לחתום על הפתרון של כפר שלם עוד בתקופתו וזה רק בגלל מועד הבחירות, שלא ייראה כשוחד בחירות או משהו מהסוג הזה.

<רחל תורג'מן: ביקשו אותו ואותנו לא לקדם את העניין עד לאחר הבחירות.

<רחל תורג'מן: אני כן רוצה להעלות כאן תמיהה האם בעקבות מה שאומרים התושבים ומה שאני חוויתי שם, אחרי שנתיים בהן ישבנו על המדוכה והגענו למתווה שמוסכם – ויעידו כאן התושבים – ב-95 אחוזים ממנו לקראת חתימה עם התושבים על פינוי והסדר וכולי, באם למישהו היה אינטרס שההזדמנות ההיסטורית הזאת תוחמץ?

<רחל תורג'מן: לשאלתך חבר הכנסת רוזנטל, לאחר שמינה אותי מחדש שר השיכון הנוכחי וראש עיריית תל אביב, אני בחרתי להתפטר משום שהרגשתי שאני נלחמת ונאבקת לבד מול מר סלמן.

<רחל תורג'מן: אני מצטערת לומר, אבל היום מתבררות אולי עובדות נוספות שלא תפקידי לבדוק אותן אבל אני כן מבקשת שהן ייבדקו משום שלטעמי הדבר לא פשוט.

<רחל תורג'מן: מצאתי את עצמי לא מעוניינת להילחם.

<רחל תורג'מן: אני מזכירה לכולם שעשיתי זאת בהתנדבות אבל מצאתי את עצמי נלחמת מבוקר עד לילה עבור מטרה שאני בהחלט מאמינה בה ואני מגיעה לישיבות הוועדה עת חבר הכנסת מזמין אותי ומגיעה לכל מקום שמזמינים אותי התושבים משום שאני חושבת שהנושא הזה הוא חשוב ממדרגה ראשונה, הוא חברתי ואני מעמידה את עצמי לרשותם, אבל יחד עם זאת אני חושבת שקטעו את העבודה הזאת לקראת סיום.

אמנון כהן: תודה.

איתן כבל: אדוני היושב ראש, מבקר המדינה, חבריי חברי הכנסת, מכובדיי.

איתן כבל: אתם הזמנתם אותי לבוא לכאן היום.

איתן כבל: האמת היא שאני חושב שסביב השולחן הזה אני עוסק בעניין הזה יותר מכל אחד אחר.

איתן כבל: הכרתי את הנושא ובאמת נעשתה מהפכה גדולה בתחילת שנות ה-90 ששינתה את פני כפר שלם מקצה אל קצה.

איתן כבל: לצערי הממשלה סיימה את תפקידה בטרם עת בנסיבות שלצערנו לא נרחיב בהן היום ובעצם מאז כמעט השתנתה מקצה אל קצה כל ההתייחסות וכל תפיסת העולם של רבין זכרונו לברכה, של פואד ושר הבינוי והשיכון שהייתי בעצם יד ימינם במקום.

איתן כבל: הייתה לי הזכות באמת להיות חלק מהמהפכה הגדולה.

איתן כבל: יש כאן אנשים שזוכרים את התקופה ההיא.

איתן כבל: זה נשמע לי באמת מוטרף אדוני היושב ראש ואני אומר את זה למבקר המדינה.

איתן כבל: זאת אומרת, כל כך הרבה כבר נכתב על הסיפור הזה של כפר שלם וכולנו מכירים ויודעים אבל דבר לא מתקדם.

איתן כבל: הגענו באמת לנקודת הקצה.

איתן כבל: הקבוצה האחרונה שאפשר לסיים אתה וכבר היה אפשר לסיים אתה.

איתן כבל: אני אומר לך אדוני המבקר שזה מסוג אותן החלטות – ואני אומר את זה לכם – וזאת לא שאלה אם כבר מבקר המדינה כתב בעבר את הדברים כן או לא, אלא העובדה שלא מספיק שהוא כתב אותם אלא הוא צריך לוודא אל מול המערכות שאכן הן עושות ופועלות כדי לסיים את התהליכים האלה.

איתן כבל: לשם הגילוי הנאות, רחל תורג'מן ואני בידידות.

איתן כבל: אנחנו מכירים הרבה מאוד שנים.

איתן כבל: אם מיקי לא היה מעלה את העניין, לא הייתי מעלה אותו גם אני אבל אדוני המבקר, אני באמת תובע לבדוק את העניין הזה כי התפטרה הגברת והיא מוצאת את עצמה היום חסרת יכולת לפעול בכל מיני מקומות כי בכל פעם אומרים יש דוח ביקורת של מבקר המדינה שהוא לא אישי כלפיה אלא בכלל והיא מנועה עד שתסתיים הבדיקה.

איתן כבל: בסופו של עניין לא זו אף זו.

איתן כבל: היא צריכה עכשיו גם לומר בכל מקום ומקום לומר סליחה, אני בכלל לא הסיפור.

מיקי רוזנטל: היו כאלה שגזרו קופונים בעוד שהיא עבדה.

איתן כבל: נכון.

איתן כבל: היא מוצאת את עצמה קרחת מכל הכיוונים.

איתן כבל: אני אומר את זה כאן בפני הוועדה ולפרוטוקול שהגיע הזמן שהסיפור הזה, הקשר שלכאורה – אני לא יודע אם הוא כן קיים או לא קיים – מתקיים בין היועץ המשפטי לבין נציג רשות החברות בתוך הוועדה, חשוב שייבדק.

איתן כבל: אם אין כלום, ברוך השם, ידענו שאין כלום.

איתן כבל: אני מנסה לומר לך, שמואל, זה מסוג הדברים שצריך לתת להם את העדיפות כדי לסיים את הפרשה הזאת, גם הפרשה האנושית הזאת וגם את העניין האישי הזה שלכאורה לפעמים בתוך הביקורת זה נראה כמו איזה יתוש שמציק שאף אחד לא שם לב אליו, אבל זה עניין של דיני נפשות, בוודאי כאשר מדובר בגברת הזאת שצריכה גם להתפרנס כבן אדם, מבלי שאני אפרט שהיא חד הורית, אבל זה לא מעניין, אלא לגופו של עניין.

איתן כבל: זה חלק מהעניין כי כשאתה בתוך המערכת, אתה לא שוקל את השיקולים האלה.

איתן כבל: לכן אני מבקש שהדברים האלה ייבדקו ובמהרה.

איתן כבל: תודה.

אמנון כהן: תודה.

<רחל תורג'מן: אני מבקשת להוסיף עוד משפט.

<רחל תורג'מן: מאחר וחברי הכנסת כבל ורוזנטל נגעו בזה, אני רוצה במשפט אחד לפרט.

<רחל תורג'מן: אמר לי קודם מנכ"ל העירייה שהוא חש שבעצם קשה לי עם מה שקרה בחלמיש, ואכן קשה לי משום שאני לא הצלחתי להבין עד לאחרונה.

<רחל תורג'מן: שאלנו את עצמנו בדירקטוריון את עורכי הדין שייצגו את חלמיש, עורכי דין נכבדים שייצגו את חלמיש, מה קורה כאן, כיצד זה יתכן שדירקטוריון שלם מקבל לידיו דוחות שמי שכתב אותם אומר שמדובר במעשים מאוד חמורים ומדובר בשני אנשים מאוד נכבדים.

אמנון כהן: רואה חשבון יהודה בר-לב ואחד עורך דין שניט.

<רחל תורג'מן: האחת היא פרקליטת מחוז תל אביב, נכבדה וראויה, גברת נורית שניט, ואחד הוא רואה חשבון יהודה בר-לב כותבים שנעשו דברים לא תקינים בחלמיש.

<רחל תורג'מן: בא דירקטוריון חלמיש ומבקש לדון בממצאים ולהסיק מסקנות ונציג רשות החברות עושה הכול כדי לחבל בניסיון של הדירקטוריון לעשות את עבודתו ולקיים דיון, להחליט החלטות ולהסיק מסקנות.

<שמואל גולן: למה דירקטוריון צריך לקבל אישור מרשות החברות לקיים דיון?

<רחל תורג'מן: האם זה נשמע סביר?

<קריאה: התשובה היא כן.

<קריאה: רשות החברות מנחה את ראשי הדירקטוריון והם כפופים אלינו וכפופים לשרים שלהם.

אריאל אטיאס: מי שאחראי על הדירקטוריונים בסוף גם מבחינה משפטית, זאת רשות החברות.

אריאל אטיאס: כאשר לנו היו כספים גם בחלמיש וגם בעמידר ורצינו לקנות בהם דיור ציבורי על פי החוק, אתם זוכרים את המכתב?

אריאל אטיאס: זה לא בטלפון או באיומים אלא מכתב על השולחן עם השם שאומר: אנחנו מתנגדים, אתה לא יכול לעשות את זה.

אריאל אטיאס: זה לא משהו מלמעלה.

אריאל אטיאס: גם בהקשר שלה, זה אותו הדבר.

אריאל אטיאס: בסוף מי שמנהל את העניינים באמת זאת רשות החברות.

אריאל אטיאס: זה לא רק שהשר חותם אלא זה כמו שאתה שר ויש לך תקציב, אם אגף התקציבים לא מסכים שתשתמש בתקציב הזה, אתה לא תשתמש בו כי החשבת הכללית מנחה את החשב של המשרד והוא עובד אצלה ולא אצלך ולא אצל המנכ"ל.

אריאל אטיאס: כך זה עובד.

אריאל אטיאס: אנשי המבקר, אני רואה שאתם משתוממים, אבל זאת אותה מדינה.

אריאל אטיאס: אני הייתי בשני משרדים כמעט תשע שנים וכך זה עובד.

אמנון כהן: גם בחברת חשמל מתייחסים כך לרשות החברות הממשלתיות?

אריאל אטיאס: אני לא יודע.

אריאל אטיאס: אני יודע מה קורה במשרדים בהם אני הייתי.

אריאל אטיאס: הייתי במשרד התקשורת וזה היה לגבי הדואר, כשהייתי בשיכון זה היה בחלמיש ועמידר.

אריאל אטיאס: אם אתה לא מגיע אתם להסכמה, אתה לא תפעל.

אריאל אטיאס: זה לא שמאיימים עליך בחוק אחר, זאת לא מניפולציה פוליטית.

<רחל תורג'מן: איימו עלי אישית.

<רחל תורג'מן: עובדה שהתנכלו לי אישית אבל אני זה לא הדיון.

מיקי רוזנטל: השאלה איך אנחנו מקדמים את הנושא של כפר שלם.

<רחל תורג'מן: חבר הכנסת רוזנטל, אני רוצה לסיים את דבריי.

<רחל תורג'מן: זה הדבר שהפתיע אותנו, את דירקטוריון החברה.

<נעמי טל: מאפיה רוסית.

אמנון כהן: מי הקים את הוועדות האלה?

<רחל תורג'מן: החברה.

<רחל תורג'מן: דירקטוריון החברה.

<רחל תורג'מן: רשות החברות פעלה לפי סמכותה.

<רחל תורג'מן: אני לא רוצה להיכנס לטיעונים הפרוצדורליים משום שאלה היו הטיעונים של מר סלמן, רק פרוצדורליים.

<רחל תורג'מן: הוא הגיש תצהיר לבית המשפט, רשות החברות – תקשיבו טוב – מגישה תצהיר לבית המשפט ואומרת שצריך להיעתר לצעדיו המבוקשים של אותם גורמים המבוקרים בדוחות ולא לדון.

<רחל תורג'מן: זה לא בסמכותנו.

<רחל תורג'מן: הביקורת נעשתה בחלל ולא מתוקף סמכותנו.

<רחל תורג'מן: מה יותר פשוט היה לקרוא לדירקטוריון ולומר להסמיך את זה לפי סעיף כזה ולא לפי סעיף כזה?

<רחל תורג'מן: אבל עצם הביקורת היא חשובה.

אמנון כהן: לא דנתם בדוחות האלה.

<רחל תורג'מן: עד לרגע זה לא נדון.

<רחל תורג'מן: בוודאי עד לא למועד שאני הייתי יושבת ראש החברה.

אמנון כהן: אדוני היושב ראש החדש, אתה רוצה לדון בזה?

<רחל תורג'מן: הם לא נדונו בהנחיית מר סלמן שעשה כל שביכולתו כדי שהנושא הזה לא יידון.

<עמירם כץ: הדוחות האלה היו על שולחן הדירקטוריון בישיבה האחרונה לפני מספר ימים.

<עמירם כץ: בגלל עומס, היה נושא של אישור תקציב, הם לא נדונו אבל קבענו ישיבה דחופה וב-27 במרץ יתקיים בדירקטוריון דיון בדוחות האלה.

<עמירם כץ: בשלושת הדוחות.

אמנון כהן: יש עוד דוח?

<עמירם כץ: כן.

<עמירם כץ: למעשה יש ארבעה דוחות.

<עמירם כץ: יש דוח ביקורת פנים של חברת חלמיש שבוצע על פרויקטים תשתיתיים, צורפים ופינס.

<עמירם כץ: בעקבות הדוחות האלה קרה מה שקרה ורשות החברות באמצעות רואה חשבון חיצוני הראל הזמינה – בשונה קצת ממה שרחל אמרה – כי מי שהזמין את דוחות בר-לב ושניט זאת רשות החברות הממשלתיות.

אמנון כהן: אז למה היא הקפיאה אותם?

<עמירם כץ: באמצעות רואה חשבון יראל שהוא רואה חשבון חיצוני של החברה.

<עמירם כץ: הדוחות האלה כאמור לא נדונו עד היום.

אמנון כהן: מי ביקש את הדוחות?

<עמירם כץ: הרשות.

אמנון כהן: היא אומרת שחברת חלמיש ביקשה.

<עמירם כץ: לא.

<עמירם כץ: זה לא נכון.

<עמירם כץ: רחל יודעת.

אמנון כהן: למה הרשות הזמינה את הדוח ואחר כך היא אומרת לא לדון בו?

<עמירם כץ: זאת שאלה טובה אבל אנחנו נדון בדוחות האלה, גם בדוח הצורפים, גם בדוח בר-לב ובדוח שניט וגם בדוח יראל שנכתבו על פי הזמנת רשות החברות הממשלתיות, על ידי רואה חשבון יראל.

<עמירם כץ: הוא כותב דוח על דוחות בר-לב.

<עמירם כץ: כל הנושאים האלה על שולחן חלמיש.

<עמירם כץ: חלמיש תדון בדוחות האלה.

אמנון כהן: על כל הדוחות או על הדוח המסכם?

<עמירם כץ: על כל הדוחות.

<עמירם כץ: דוח יראל הוא בעצם מעין ביקורת על דוח בר-לב.

<עמירם כץ: אתה לא יכול לדון בדוח יראל בלי שדון בר-לב מונח לפניך ודוח שניט מונח לפניך ודוח הצורפים מונח לפניך.

<נעמי טל: אתם מבקרים את עצמכם?

<נעמי טל: שמבקר המדינה יבקר אתכם.

מיקי רוזנטל: יש לי שאלה ברמה העובדתית.

מיקי רוזנטל: האם מר סלמן פנה אליך בעניינו של מר עמידור?

<עמירם כץ: הוא פנה.

מיקי רוזנטל: מתי?

<עמירם כץ: אני לא זוכר.

<עמירם כץ: בחודשים האחרונים.

מיקי רוזנטל: ומה הוא רצה?

<עמירם כץ: הוא סבר שיועיל לחברת חלמיש להמשיך להעסיק את עמידור בהנחה שהוא צבר ניסיון רב בנושא.

מיקי רוזנטל: ומה אתם החלטתם?

<עמירם כץ: אנחנו החלטנו באופן חד משמעי להפסיק את הייצוג של משרד עמידור את חברת חלמיש.

<עמירם כץ: מבחינתנו עמידור לא מייצג את חלמיש.

<עמירם כץ: הוא קיבל מכתבים בעניין הזה.

<עמירם כץ: הוא ממשיך להופיע בבתי המשפט.

<עמירם כץ: אתמול הוא הוזמן אלי לדיון בחלמיש על מנת לבצע העברה מסודרת של התיקים של כפר שלם לחלמיש כדי שהיא תוכל לתת אותם לעורכי דין אחרים.

מיקי רוזנטל: הוא משתף פעולה?

<עמירם כץ: הוא הודיע שהוא חולה והוא לא הגיע אתמול.

אמנון כהן: הוא כאן.

מיקי רוזנטל: אני רוצה לדעת מה קרה עד עכשיו.

<עמירם כץ: אני מספר מה קרה.

<עמירם כץ: זה מה שקרה.

<עמירם כץ: אנחנו פועלים עכשיו ומפעילים כל מה שאנחנו יודעים, כולל מכתבים לבתי משפט בהם אנחנו מבקשים להעביר את הייצוג מעורך דין עמידור.

<עמירם כץ: אני אומר שוב הכול בזהירות הראויה.

מיקי רוזנטל: כן.

מיקי רוזנטל: גם אני.

<עמירם כץ: אנחנו לא חורצים משפט אבל הדוחות מעלים שאלות מטרידות שהזהירות מחייבת.

מיקי רוזנטל: שאלה אחרונה בעניין הזה.

מיקי רוזנטל: האם לשיטת

מיקי רוזנטל: כם אם מתקיים הליך משפטי כלשהו נגד התושבים, הוא צריך להיפסק?

<עמירם כץ: מבחינתנו כרגע יש הקפאה מוחלטת.

<עמירם כץ: מה שאהרן תיאר, זאת שופטת בבית משפט שהחליטה שההקפאה לא מעניינת אותה.

מיקי רוזנטל: רציתי להבהיר את הנקודה.

מיקי רוזנטל: תודה רבה.

אמנון כהן: אני רואה כאן את עורך דין חן עמידור.

אמנון כהן: אני מבקש לא להפריע לו.

אמנון כהן: בבקשה.

<חן עמידור: נשמעו כאן הרבה דברים ואני מודה ליושב ראש שמאפשר לי את זכות הדיבור.

<חן עמידור: אני יכול לומר דבר אחד בפתח הדברים.

<חן עמידור: נאמר שאני משתכר הרבה מאוד כסף ואני רוצה לומר שלא כך הוא.

<חן עמידור: אני בסך הכול נשוי ואב לשני ילדים, מתגורר בדירת שלושה חדרים שגם אותה קיבלתי בירושה.

<חן עמידור: לצורך העניין, אני מזמין את משרד מבקר המדינה ואני פותח בפניו את שערי משרדי וכמו כן את כרטסת הלקוח של חלמיש, כמו שעשיתי שלוש פעמים בעבר בפני רואה החשבון של חלמיש.

<חן עמידור: אני מזמין אותו.

אמנון כהן: הוא יבוא לבקר.

<חן עמידור: אני מזמין אותו לקיים בדיקה דקדקנית וממצה לגבי תקבולים אם נעשו, איך נעשו וכן הלאה.

<חן עמידור: נשמעה כאן איזושהי אמירה לגבי ניגוד עניינים.

<חן עמידור: אני אסביר לאדוני ולרבותיי שהתביעות בכפר שלם נצטוותה חלמיש להגיש במסגרת הסכם שהיא חתמה בשנת 2004 עם מינהל מקרקעי ישראל.

<אהרן מדואל: שקר וכזב.

אמנון כהן: עכשיו הוא מדבר.

<חן עמידור: אם רבותיי ירצו לאמת את זה, נמצאות כאן הגברות הנכבדות ממינהל מקרקעי ישראל והן תוכלנה לאושש את דבריי.

<חן עמידור: חלמיש נצטוותה להגיש את התביעות האלה בתום שנתיים ממועד חתימת ההסכם כי אנשי המחזיקים לא הסכימו להתפנות לפי קריטריונים שהיו נהוגים באותה עת ומדובר בקריטריונים של 1996.

<נעמי טל: אתה משקר.

<אהרן מדואל: במצח נחושה.

<נעמי טל: לפני מבקר המדינה.

<אהרן מדואל: אין אחד שסירב להתפנות.

<אהרן מדואל: אחד שפניתם אליו ומיצית אתו משא ומתן.

<אהרן מדואל: אתה רוצה את הפרוטוקול של בית המשפט בהרצליה בגלל שלא מיצית משא ומתן?

<חן עמידור: אלה הם פני הדברים.

<חן עמידור: כאשר חלמיש לא הצליחה להגיע להסכמות, היא הגישה תביעות לפינוי.

<חן עמידור: התביעות האלה מנוהלות בבתי המשפט מסוף שנת 2006-2007.

<חן עמידור: את הטיפול בתביעות האלה אני קיבלתי כמשרד פרטי.

<חן עמידור: נעניתי לשמש כיועץ משפטי לחלמיש רק כעבור ארבע שנים מהמועד בו הגשתי את ראשיתן של התביעות ואחרי שקיבלתי את כל התביעות שנמסרו לי לטיפול.

<חן עמידור: טענות בדבר ניגוד עניינים נשמעות, חוזרות על עצמן ומשתרעות על הרבה מאוד דפי אינטרנט אבל אין בהן ממש.

<חן עמידור: אם תשאלו לדעתי, הרי שאני חושב שלא ניתן להמשיך במתכונת הנוכחית כאשר השבוע חגגנו ארבע שנים להקמתה של ועדת המשנה.

<חן עמידור: לא ניתן להמשיך במתכונת הנוכחית של הקפאת תביעות.

<חן עמידור: לפי סעיף 157 לחוק בתי המשפט לסדר הדין האזרחי, הקפאת תביעות לחצי שנה לכל היותר.

<חן עמידור: הקפאות אלה אינן מתאפשרות למשך זמן כל כך ארוך.

<חן עמידור: אם המדינה או עיריית תל אביב שמנהלת את התביעות האלה גם באישיותה, כי עיריית תל אביב היא לא רק דרך חלמיש רואה לנכון שיש לעצור את התהליך הזה, משנים את החוק.

<חן עמידור: אי אפשר לחיות באנדרוגינוס.

<נאוה צנעני: אתה המדינה?

<נאוה צנעני: מדבר בשם המדינה?

<נאוה צנעני: אנחנו המדינה.

<נאוה צנעני: אנחנו גרים שם.

<חן עמידור: מדינת ישראל ועיריית תל אביב יחליטו מה הן רוצות.

<אהרן מדואל: מה עם הפסקת הייצוג שלך?

<אהרן מדואל: קיבלת מכתבים.

<אהרן מדואל: למה אתה לא מתייחס להפסקת הייצוג שלך?

<חן עמידור: נכון היה לו מר מדואל שנואם כאן בשם ציבור שלם היה מספר לוועדה שהוא אחד הנתבעים בגין שני דונם שבחלקתו.

<חן עמידור: מדובר במשפחה נזקקת, במשפחה שמחזיקה שני דונם.

<חן עמידור: יאמר לוועדה.

<אהרן מדואל: הוא משקר.

אמנון כהן: גם אתה לא דיברת אמת והוא לא הפריע לך.

מיקי רוזנטל: חברת חלמיש ביקשה ממך להפסיק לייצגה.

<חן עמידור: מי זה חברת חלמיש?

<חן עמידור: מי האורגן שאחראי?

<קריאה: הדירקטוריון.

<חן עמידור: השר אטיאס אמר כאן על המבנה המיוחד של חברה ממשלתית.

<חן עמידור: חברה ממשלתית, גם בתיקון לחוק חובת המכרזים, את הדרג הפוליטי בחברה, את הדירקטורים מדירים מהעסקת יועצים כך או אחרת.

<חן עמידור: לפיכך יש דרג מקצועי שצריך להחליט בדברים הללו.

<אהרן מדואל: הדרג המקצועי שלח לך בקשה להפסקת ייצוג.

<חן עמידור: כמו שהזמנתי את מבקר המדינה לבדוק את ספריי ואת חשבונותיי עד האחרון שבהם מכל שנות פעילותי, אני מזמין אותו לבדוק גם את ההחלטה הזאת, האם מדובר בהחלטה פוליטית או בהחלטה אחרת ואם זאת החלטה שמגובה בדיון ענייני שעוקב אחרי האינטרס של החברה והאינטרס של הציבור כולו.

<נאוה צנעני: אתה קבעת את המדיניות של משא ומתן.

אמנון כהן: תוציא אותה.

אמנון כהן: תצאי החוצה.

אמנון כהן: תשתי כוס מים ותחזרי.

אמנון כהן: אני רוצה להבין.

אמנון כהן: אומרים לי שיש הקפאת הליכים ואתה אומר לי חצי שנה אבל בפועל כרגע אצלך יש תיקים של אותם תושבים.

<חן עמידור: בפועל אצלי ובמשרדים אחרים, תיקים שמתנהלים.

<עמירם כץ: עורך דין עמידור, מדוע אינך מעביר את התיקים אלינו?

<עמירם כץ: אנחנו איננו מעוניינים שתמשיך לייצג אותנו.

<עמירם כץ: אני לא פוליטיקאי, אני סיביל סרוונט, בחיים שלי לא הייתי פעיל פוליטית בשום מפלגה ובשום נושא, אני פקיד עובד ציבור.

<עמירם כץ: ההתנהלות שלך מגדירה מחדש את המושג עזות מצח וחוצפה.

<חן עמידור: מבקר המדינה יבדוק את זה.

מיקי רוזנטל: אתה חצוף.

<חן עמידור: עדיין זאת אמת.

<חן עמידור: בסך הכול אני מבקש ממר עמי כץ שיציג בפני כבודכם על איזו החלטה הוא מדבר.

<חן עמידור: שיציג לנו החלטה ויאמר באיזו החלטה מדובר.

<חן עמידור: האם מר עמי כץ שיקף בפני דירקטוריון חברת חלמיש מה הם הסיכונים, מה הם החששות?

<עמירם כץ: אתה בסך הכול עורך דין שמייצג אותי או ליתר דיוק לא מייצג אותי.

<מבקר המדינה יוסף שפירא: למעלה משלוש שנים שהלקוח מבקש שתפסיק לייצג אותו ואתה מתעקש לייצג אותו?

<חן עמידור: במחילה מכבודו.

<חן עמידור: אדוני יבדוק את זה.

<חן עמידור: אני מסיים את דבריי בכך שאני מזמין את מבקר המדינה לבדוק.

<חן עמידור: משרדי פתוח בפניו בכל שעה שירצה וכל מסמך שיידרש לו כדי למצות את הדיון.

<רחל תורג'מן: השתדלתי לא להיכנס לעניין הזה אבל אני שמחה שנמצא כאן מבקר המדינה בכבודו ובעצמו ואנשיו שעושים את הביקורת על חלמיש והם ערים למה שאני חוויתי במשך שנתיים שלמות לבד כשיש גיבוי מלא של רשות החברות למה שראיתם כאן על ידי אותו מר נסים סלמן.

<רחל תורג'מן: זה שורש הבעיה ואת זה אני מבקשת שתבדקו.

<רחל תורג'מן: הוא אומר שהוא מייצג את מינהל מקרקעי ישראל.

<רחל תורג'מן: יש מסמך של היועץ המשפטי לממשלה מר יהודה ויינשטיין שייפוי הכוח שניתן לעורך דין עמידור פג בדצמבר 2012 ואני מקריאה: "הוא יהיה בטל מאליו ולא ייעשה בו שימוש אם מיופי הכוח יחדלו לשמש יועצים משפטיים של חלמיש".

<רחל תורג'מן: הם חדלו לשמש יועצים משפטיים של חלמיש ולא רק בבתי המשפט.

מיקי רוזנטל: אולי גם המכתב הזה לא הגיע אליו.

<חן עמידור: אם יאמר לי למסור את התיקים הללו לכל דיכפין, אני אעשה זאת.

<רחל תורג'מן: חבר הכנסת אמנון כהן, יש מכתב שמיועד אליך בו העלו בישיבה אחת לפני הקודמת, העלו תושבי כפר שלם טענה ואמרו לך שלמרות שחלה הקפאה של הליכים משפטיים כבר שנתיים תמימות אודות לשר אטיאס שהיה כאן והסכמה של עיריית תל אביב להקפיא את ההליכים המשפטיים, אני כיושבת ראש חלמיש קיבלתי תלונות על כך שאי אפשר ללכת להליכים משפטיים ואז יש גישורים.

<רחל תורג'מן: פנינו אליך ולפי בקשתך המשנה ליועץ המשפטי לממשלה ארז קמיניץ השיב לך בכתב שגם הליכי גישור מנוגדים להחלטה של מועצת מינהל מקרקעי ישראל ואל להם לעשות אפילו הליכי גישור משום שגם הם הליכים משפטיים.

<רחל תורג'מן: אני ממש שמחה שאתם חווים מה שאני חוויתי.

<אהרן מדואל: אני רוצה לומר לתושבים שמה שעולה כאן באופן הברור ביותר, דבר שידענו, שיש לי עילה לתביעת נזיקין מול משרד עמידור.

<אהרן מדואל: אני רוצה להתייחס לעניין מיצוי ההליכים.

<אהרן מדואל: הוא אומר שחברת חלמיש מיצתה תהליכים וקראה למחזיקים, אבל אני רוצה להראות לכם פסק דין של בית משפט השלום בהרצליה והתביעה נדחתה על ידי בית המשפט המחוזי.

<אהרן מדואל: אומרת השופטת: "לאחר ששמעתי את בא כוח התובעת, אינני סבורה כי ניתן להגדיר את המהלכים שביצעו כמיצוי המשא ומתן ולא כמשא ומתן כלל.

<אהרן מדואל: יש לאפשר לנתבעים באמצעות בא כוחם מול הוועדה להשמיע את טיעוניהם בעל פה בנוסף לסיכומים בכתב.

<אהרן מדואל: לאחר שתקבל החלטה מנומקת של הוועדה, יכולים הנתבעים באמצעות בא כוחם למצות את ההליכים בתיק זה ולהמשיך".

<אהרן מדואל: חברת חלמיש, כבר אמרנו את זה בישיבות הקודמות של הוועדה, דילגה על החלטת המינהל, פתחה מיד בתביעות משפטיות, היו כאן אינטרסים לעורכי דין להעשיר את קופותיהם ותו לא.

אמנון כהן: תודה.

אמנון כהן: מתי הוועדה מתכנסת עוד פעם?

<חלי קונטנטה: היא לא נקבעה.

<חלי קונטנטה: עדיין אין תאריכים.

אמנון כהן: לגבי אימוץ הדוח או הקריטריונים על בסיס 1996 שהחליטו בחלמיש והיא כביכול נתנה ידה לזה, זה מה שגם נציג האוצר אמר, שאם אתם תביאו להם משהו, הם יאשרו את זה אוטומטית בוועדת המשנה.

אמנון כהן: אני מבקש להעביר להם את הקריטריונים כבר היום.

<מנחם לייבה: אדוני, שלא יהפכו את היוצרות.

<מנחם לייבה: אנחנו בהחלט התבקשנו על ידי המדינה וחלמיש התבקשה.

<מנחם לייבה: האחריות הייתה ונשארה שלהם.

<מנחם לייבה: עם כל הכבוד, אנחנו לא יועצים שלהם.

<מנחם לייבה: הם אחראיים.

אמנון כהן: נכון.

מיקי רוזנטל: אנחנו צריכים לדאוג שהם יאשרו את זה.

<אהרן מדואל: אני מבקש שהוועד יחד עם רחל תורג'מן ישותפו בהליכים האלה.

אמנון כהן: אנחנו מבקשים שהקריטריונים האלה יועברו לוועדת המשנה.

אמנון כהן: אנחנו גם נדבר עם יושב ראש הוועדה ונראה איך הדברים האלה מתקיימים.

אמנון כהן: המטרה שלנו היא לפתור את בעיית כפר שלם.

אמנון כהן: שאר הדברים, חברות ממשלתיות ואולי עוד חברות, לא קשורים אלינו.

אמנון כהן: אם המדינה חושבת שהעירייה יודעת לנהל את זה יותר טוב, זה ביניכם ולא מעניין אותנו.

אמנון כהן: אותנו מעניין פתרון לתושבי כפר שלם וכמה שיותר מהר.

אמנון כהן: אימות הקריטריונים שהוכנו על ידי התושבים יחד עם חלמיש ותואמו עם עיריית תל אביב-יפו, אתם תקבלו את הקריטריונים האלה ותעברו עליהם.

אמנון כהן: הבנתי מפינס שמבחינתו אם זה מסוכם אתם, הם מאשרים את זה, כך שאין בעיה.

אמנון כהן: זאת אמירה של ועדת משנה, אמירה של מדינה, אמירה של משרד השיכון, של מינהל מקרקעי ישראל ואז הגוף המבצע יכול לצאת לדרך ולבצע.

אמנון כהן: לדבר הזה אנחנו מחכים.

אמנון כהן: בדיון הבא נעלה את הרף ואורי יבוא.

אמנון כהן: מנהלת הוועדה, תרשמי לתאם מעכשיו כדי שלא יאמרו שהם עסוקים.

אמנון כהן: תוך חודש-חודש וחצי, בשבוע הראשון-שני של המושב הבא נקיים ישיבה.

אמנון כהן: כמובן יזומן לדיון זה מנכ"ל עיריית תל אביב-יפו.

אמנון כהן: אם אפשר להביא את רון, זה יהיה יפה.

<מנחם לייבה: אני מייצג אותו בכבוד.

אמנון כהן: אתה בסדר.

אמנון כהן: תחליטו אתם מי יבוא.

מיקי רוזנטל: אנחנו חושבים שראוי שהוא יבוא כדי לסיים את העניין.

מיקי רוזנטל: אנחנו רוצים לסיים את העניין.

אמנון כהן: ממשרד המשפטים אנחנו רוצים את ארז קמיניץ שהתחיל את התהליך, את יאיר פינס ממשרד האוצר, את אורי יוגב מרשות החברות הממשלתיות, הנציגה של משרד הפנים, יושב ראש ועדת המשנה של משרד השיכון שהוא מנכ"ל משרד השיכון בן-אליהו.

דב חנין: אני מציע להזמין את השר.

מיקי רוזנטל: כן.

מיקי רוזנטל: נזמין גם את השרים.

מיקי רוזנטל: קיימנו מספיק דיונים בלי השרים.

אמנון כהן: בסדר.

אמנון כהן: נזמין את שר השיכון.

אמנון כהן: מרשות מקרקעי ישראל אנחנו רוצים את מנכ"ל הרשות בנצי ליברמן.

אמנון כהן: מחברת חלמיש, אם יהיה בינתיים יושב ראש חדש או מנכ"ל חדש, בסדר, אבל בינתיים אתה תבוא.

אמנון כהן: מהאוצר מספיק יאיר פינס.

אמנון כהן: אם נזמין את השר לפיד, הדיון יידחה לעוד חצי שנה כי הוא מאוד עסוק.

אמנון כהן: אני חושב שהאוצר כאן הוא פונקציה לא כל כך גדולה.

אמנון כהן: חשוב לנו משרד השיכון וועדת המשנה.

אמנון כהן: עלו כאן דברים מאוד כאובים על ידי משרד מבקר המדינה ואנחנו מבקשים עד הדיון הבא לדעת את האמת שתצא לאור.

אמנון כהן: עד קיום הדיון הזה אני מבקש להמשיך להקפיא את ההליכים מול התושבים שנמצאים במשא ומתן.

אמנון כהן: תעברו שוב על הקריטריונים ותראו אם יש לכם אי הסכמות, לפני שהולכים לאשרר אותם בוועדת המשנה.

אמנון כהן: רחל תורג'מן, תמשיכי ללוות את זה כמה שאפשר.

<רחל תורג'מן: אני לא יכולה לבוא כשלא מבקשים ממני.

אמנון כהן: את נמצאת בבדיקה ולכן אנחנו לא יכולים לחייב אותך, אבל עד כמה שאפשר.

<רחל תורג'מן: זאת שערורייה שאני נמצאת בבדיקה ונסים סלמן לא.

<שמואל גולן: אמרנו שאין לנו כל משוא פנים נגד מישהו ואנחנו עושים את זה ביושר שלם כולל סלמן, כול את, כולל כולם.

אמנון כהן: תודה רבה.

אמנון כהן: הישיבה נעולה.